Dimas, haren laguntzailea.\nAne, Saioaren ahizpa, eta haren Haurra.\nFeli, Ane eta Saioaren ama.\nIzeba Antonia eta Osaba Esteban.\nPaco, Aneren gizona.\nPikuta, Jendea ospitalean, Taxista bat, Bi langile, Hesi paratzaileak, Guardia zibilak, Ertzainak, Joxemari (une batez), Gizon txiki bat, eta beste.\nGoizean, urrutiko baseliza gainean eguzki txiki bat, begietan izarrak oraindik, sudurra motz, musua gorri, eskuak txamarrako sakeletan sartuta, trinkili-trankala heldu zen Karrikara Dimas.\nKioskoaren ondoan, Aldai dagoeneko autoan sartuta zegoen. Konkorkara, buru soila, bibote beltzak aho ertzetara luzatuak, traje ilunarekin inpekable jantzita zegoen.\nDimasek atea ireki, egunonak esan eta:\n«Kosta egin zaik nonbait ere jaikitzea!» erasan zion Aldaik.\n«Gosaldu ere egin behar izaten da eta... Goiz, ala!»\n«Joder, goiz! Bederatziak ere badituk eta. Ni bai goiz!» Autoa demarratu zuen, eta: «Sei t'erdietan deitu zidatek... Ja hildakoek ere ez ditiztek loaren orduak begiratzen.»\n«Klaro: anuntzioan 'veinticuatro horas' jartzen duzu eta... Serbizioa al dugu ba, serbizioa?»\nAldaik, zirika doinuan: «Bisita zaukaagu, bisita! Eez...»\nDimasek bere zigarroa piztu zuen eta: «Peugeota? Non dugu ba, peugeota?»\n«Peugeota? Ixilik egon hadi motel, hori ere aurki lurra emateko zagok... Atzo etxe parean krixton putzua laga zian eta, tailerrean utzi diat, gero handik pasatu behar diagu.»\nDimasek, kea hartu eta: «Esan nizun: kulata izango da hori; kulata... fijo gainera.» Kea bota eta, Aldaik eskuina hartzen zuela ikusiz: «Nora goaz, ba?»\n«Rotondan obrak ari dituk eta, bariantea hartuko diagu... Kukuteko amona hil duk: Feliren ama; kale zaharrean bizi dituk ba...»\n«Feli? Bai. Haren gizona, Juan Mari edo nola da, orain kalean ardo txuria aurrean duela asko ikusten da.»\n«Juan Mari, bai. Iaz jubilatu zuan eta. Tailerrean zegoenean, bake ederra. Feli eta... zazpi senide dituk. Nemesio zuan zortzigarrena, hura orain dela bost urte, eguberritan, gibeletik hil zuan; bigarrena Joakin, igeltseroa, bera ere mendearekin jubilatu zena; hirugarrena Gregorio, aszensoreetakoa, ezkondugabea; gero zatorrek Feli, eta amona berarekin bizi, gero Lorentxi, belar-dendakoa, Altunarekin ezkonduta dagoena...»\n«Altuna, txatarreriakoa? Bazakiat zein den... Ba, ostegunean edo noiz izan zen?, haien alabarekin parranda egin genuen eta, ez zidan ezer esan.»\n«Feliren alaba, zein? Ane izango zuan... Eta, zer esan behar zian?» Dimasek ikaragarri zabaldu zuen ahoa. «Atzo ere firin-faran ibiliko hintzen.»\n«Firin-faran edo... Gaupasan nago, gaupasan;» Aldaik errebes begiratu zion; «lasai! Ondo nago eta. Etxera joan eta amarekin solas polit bat egin eta, gero zuk deitu duzu, dutxatu eta arropak kanbiatzeko ere denbora izan dut.»\n«Hobe duk hola. Eta, gauean nondik nora? Atzo plazan ez baihindudan ikusi.»\n«Plazara ez ginen iritsi. Riojanoan egin genuen afaria. Baldok marisko txiki batzuk atera zizkigun, eta gero entsalada eta kostilla jan genuen; ederra kostilla. Gazta ere bai gainean, ez dakit nongo gazta zen. Gero Baldok ez zigun kobratu nahi izan, Anterok arratsaldean txakurkume bat oparitu ziolako. Likore bat ere atera zigun eta harekin, nolabait atera ginen handik. Baina, nolabait...»\nAutobiatik aterata, kurba handia hartu zuten.\n«Eta: izan al zen inoiz-izaten-ez-dena?»\n«Zera... Ikusi bai. Gu oso begiratuak bait-gara. Neska bat, aizu. Ukiezin horietakoa: guapa-guapa, txamarra erdirekia, bular erdiak begi bistan, ni haiei begira nengoela, halako batean berak begiratu zidan... Zer da hori?»\n«Kontrola... Azkenean berandu ailegatuko gaituk.»\n«Ba. Itxoingo dik horrek.»\n«Bai; horrek ez dik presa handirik izango...»\nBide ertzean guardia zibil bat sasitan erdi gordeta zegoen. Errepidean pintxoak, patrol bat, kañoi handiekiko eskopetekin hiru guardia maskaratu, honago beste bat, hura maskara gabe, gaztea, autoak banan-banan begiratzen ari zena. Egin zien baztertzekoa, patrolaren atzean gelditu ziren.\nAldaik buru imintzioa egin zuen atzera. Zibila makurtu, atzera gain-so bat eman, gero Dimasi zorrotz begiratu zion.\n«Bajen.» Dimasi: «Usted, ahí. Usted, abra atrás... Llevan a alguien?»\n«Dónde? Ahí?... Que yo sepa no.»\n«Abra.» Aldaik hilkutxa pixka bat ireki zuen, zibilak aldean zegoen trapu bat jaso zuen. «Y esto?»\n«Botellas; tengo el coche en el taller y...»\n«Para qué son?»\n«Son de sidra.»\n«Por qué están vacías?»\n«Pues, hemos bebido y... Se devuelven: se llevan a la tienda...»\n«Mm. A ver. Los carnés.»\nAldaik berea eman zion, Dimasek berriz, sakelak haztatuz denbora pixka bat eman zuen eta:\n«Pues... Se maolvidao.»\n«Sí. Ahora mismo me he cambiado los pantalones y...»\n«Vacía los bolsillos. Deja todo ahí. Mira pal monte. Usted también. Nombre.»\n«Igor Carbayo Lasa.»\nZibila patrolera zihoala, Dimas dardarka, haren ondoan Aldaik pentsamentu beltzen bat zerabilen. Zibilak patroletik:\nDimas izuli egin zen.\n«Es con i griega: Carbayo.»\nAtzean zuen maskaratu batek koskorrekoa jo zion.\n«Qué te han dicho. Las manos fuera.»\nBrr, brr; harako bidean, arbol biluziak alde bietara, joan zihoazen emakume biri so gelditu zen; haiek arrunt txikituta zeudela:\n«Recoge tus cosas. Porque estoy de buen humor... Venga.»\nBiak autoan sartuta, handik pixka batera:\n«Carbayo con i griega, esan zuen Aldaik; ederra duk hori.»\n«Putakumeak. Esan egin behar: 'Llevan a alguien?' Esan egin behar.»\n«Beren lana ditek. Gu lasai. Ez duk aditu, ministroak esan duena?: beldurrak dagoenak, berak jakingo du zergatik dagoen...»\n«Harria behintzat ondo gordeta neukan.»\n«Harria al daukak?... Hori ez zaik ahaztuko, ez; kalamidadea, hi. Ederretik libratu haiz. Esaiek horiei... Horiek ez dituk txapel gorrikoak bezalakoak e! Haiekin sikiera hitz egitea bazagok...»\n«Ba! Haiekin ere, hitz gutxiago eta hobeto.»\n«Zer, ba?... Haiek ere txakurrak izango dituk baina, diferentzia ederra!...»\n«He! Haiek ere zartako garratzak ematen dituzte, eta euskaraz, min gehiago da.»\nHartan zirela mobilak soinua jo zuen.\n«Bai?» Aldaik hartu zuen. «Bai, esan... Berriz ere hori... Bai, bai. Esaiozu bat libre gelditu dela: gain-gainean, eguteran, bista ederreko tokian eta ondoan... Valentin ez dakit zer, poeta famoso baten hilobia daukala. Aber zer esaten duen. Hori da;» mobila jaso, zigarro bi atera zituen; «ikusi al duk hori...? Masaje bat emango niokek... Eta, atzoko bularrak, azkenean...?»\n«E? A. Ezer ez. Han utzi nituen... Ederra neska. Pixka bat dardarka utzi ninduen baina, uste dut bera ez zela ohartu.»\nElizan behera hartu zuten, eskuaz esnezalea saludatu zuen Aldaik.\n«Ni ere txorarazi nindian neska batek behin, gaupasa batean. Elkarri solas goxo batzuk esan, arrimatu ere egin gintuan pixka bat eta... Gero hotzak zegoela eta, txamarra utzi nioan... Ez diat handik hona ikusi; txamarra. Neska ere ez... Ederretik libratu ninduan.»\n«Guk gurea: gu, baso mutilak... Gero zera, bat hona, bat hara, azkenean, denak sakabanatuta. Goizaldean, ez dakit ze ordu izango zen, berriz juntatu gara; Antero ezik, kasa-sokorroren batean egongo da eta hura, denak juntatu gara. Ez dakit nolaz ez garen galtzen...»\n«Hori duk, badelako orden relatibo bat; gauza guztietan izaten duk ordena, fisika duk hori... Sentitzen diat, hi: nik ikusi diat aurrena.» Berak aparkatzeko maniobrari ekin eta, trabeska begiratzen zien txoferrari erdiko hatzaz keinu sastar bat egin zion Dimasek. «Hori duk...»\nAutotik jaitsi, Pikutak zepillo zabalarekin elur baltsak zerabiltzan harantza.\n«Pikuta, zer habil!»\n«Hementxe, kaleari brilloa ateratzen!»\n«Berriz ere elurra egin behar duela esan dik gobernuak. Alper-alperrik ari haiz.» Kalean behera egin eta: «Hemen duk.»\nEskailera buruan hats-hats egin eta Dimas bere korbatako korapiloa atontzen ari zela ireki zuen Saioak atea: ile horia, orbainak aurpegian, gorrituta begiak. Egunonak, esku ukaldiak, sentimentuak eman eta, barrura zihoazela:\n«Hortxe... Itxoin...» Ate bat itxi zuen. «Txikia erdi esnai dago eta...» Sofa gainetik kutxa bat eta paper eta liburu batzuk jasoz: «Ama osabagana joan da; oraintxe etorriko dira...»\n«Utzi, utzi. Hementxe egongo gara.»\n«Fotoak begiratzen ari nintzen... Nahi al duzue kafe bat edo?»\n«Ez, eskerrik asko.»\n«Jarri, jarri. Eman, bai...»\nDimasek txamarra hari eman eta, biak eseri ziren.\n«Goxo dago hemen,» esan zuen Aldaik.\n«Bai... Kanpoan hotz handia...»\n«Bai; elurra asko kentzen ari du baina.»\nJoan zen txamarrarekin Saioa, sukaldetik ontzi txikien hotsa heldu zitzaien. Biak pixka batean isilik, Aldaik, asto gainean zegoen koadroari begira:\n«Hori... Kukute duk, ezta?» esan zuen.\nBandexa batean bi kikara eta termoa zekartzala etorri zen Saioa.\n«Eskerrik asko. Ez zenuen molestia hartu behar.»\n«Hori Kukute izango da ala?» galdetu zuen Dimasek.\n«Bai... Amonaren etxea.» Etxe aurrean, belaze handi bat: berde iluna, bi segalarik bibelarra ebaki ahala argitzen ari zena. «Amona gaztea zenean, urte osoko belarrak ateratzen zituzten belaze horretatik.»\nBelazearen azpian, zumarren ondoan, zerrategia zegoen. Haren leihozulo batetik metalezko tubo bat atera eta, kanpoan zerrautsak mendi txiki bat egiten zuen. Zerrautsaren hori marroixka, belazearen berdea, zuhaitzetako osto horikailduak, erreka zilarra... Hirurak koadroari begira:\n«Erreka horretan, esan zuen Aldaik, ezkailuak harrapatzen ibiltzen ginen gu txikitan. Harrapatu egiten genituen... harrapatzeagatik, gero jan ez genituen egiten baina.»\n«Baina, esan zuen Dimasek, hori orain ez dago hola, ala?»\n«Ez. Denbora batean zegoen bezala pintatu dut... Amonak esanda...» Malko bat xukatu zuen. «A; hemen dira.»\nAte hotsak, Ane eta Feli azaldu ziren. Irribarre txiki batekin eta begizuloekin Ane, eskularru gorriminak kentzen ari zela. Feli lepasendoak, haragi maxkalak kokospean, ezpain ertzak oker, begi hezeak eta urduri.\n«Nire sentimentua...» Aldaik eta Dimasek amari musu pare bana eman zizkioten.\n«Eskerrik asko... Sasoia bazuen baina, hara, bera ere joan da.»\n«Hori da guretzako dagoena.»\nHaurraren gelara sartu zen Ane, itxi gabe laga zuen atea. Felik Saioari:\n«Aitak deitu al du?» Ezetz, eta: «Osaba orain etorriko da.» Aldairi: «Juan Mari ere laster etorriko da... Jarri, jarri.» Hirurak jarri ziren, geroxeago Saioa ere bai aulkian. «Bueno, zuk esango diguzu zer egin beharra dagoen.»\n«Bai. Esan didazu... hortaz, zure amak asegururik ez zuen?» Hobeki aditzeko bezala, sudurraldea zimurtu zuen, ardura eta arreta seinale.\n«Ez; gurekin batean egitera joan zen eta, hirurogeita hamarrak paseak zituela eta, ez zioten egin.»\n«Ya. Orain... lehenbizikoa eskela preparatzea izango da: nolakoa nahi duzuen, zeinek agertu behar duen, argazkia...»\nSaioari Felik: «Bilatu al duzu?»\n«Ez. Kutxan ez dago.»\n«Armarioan igual... Ba, ez dakit, eskela,» Saioari begira, «normal bat, ezta? Tamainaz, nahi dut esan... Diarioan ateratzekoa.»\n«Ederki; modelo horretan hormakoa ere preparatuko dugu... Agurra beilatokian egingo dugu, ezta?»\n«Bai... igual hori onena.»\n«Orain normalean hola egiten da. Gero joan gaitezke hara momentu batean, tokia eta gauzak nola diren ikusi eta... Kutxari dagokionez,» karteratik katalogo batzuk atera zituen, «zuek idea bat egiteko... Orain hauek erabiltzen dira asko, gama honetan, edo honetan, hauek denak gaztainezkoak dira eta hauek, berriz, senzilloagoak.»\n«Ez dakit. Senzilloena ere ez... Aber besteek zer esaten duten...»\n«Lasai horregatik; iruditzen bazaizu, orain katalogo hauek utziko dizkizut eta gero zuek erabakiko duzue... Lore koroak ere, hortxe dituzue...»\n«Bueno, gauza bat. Orain alabarekin komentatzen etorri gara eta... Kremazioa, izaten da ba...»\n«Kremazioa, bai. Orain asko ibiltzen dena da.»\n«Bai, ezta? Total, kanposantuan hamar urte pasa eta kenarazi egingo digute... Txukuna da ala?»\n«Kremazioa? Dudarik gabe.»\n«Errautsak jardinean zabaltzeko edo...»\n«Barreiatzea normalean mendi kasko edo txoko batean edo itsasoan egiten da... Bestela, etxean ere badago gordetzea. Hautsak familiarenak dira: haiekin zuek nahi duzuena egitea daukazue. Orain, auzoan jende gehiago bizi baldin bada, legeak ez du permititzen...»\n«Ya. Esan diot Aneri zeozer izango zela...»\nOndoko gelatik, Aneren ahotsak:\n«Ama: Kukuten.» Haurrak oihuxka bat egin zuen. «Tori, maitea, tori...»\n«Han bai; han ez litzateke trabarik izango...»\n«Bueno eta... gutxi gorabehera, besteei esateko, zenbatean aterako litzaiguke dena?»\n«Ehortzi edo erraustu aldea dago; dena dela, gutxieneko zerbitzua: garraioak eta baimenak eta beste numero txikiekin dena bat eginda, hortxe mila, mila eta ehun euro izango litzateke. Orain, estraren bat nahi izanez gero...»\n«Estra, zer izaten da?»\n«Batzuek nahi izaten dute defuntua pixka bat apaindu... Badakizu, makillaje pixka bat edo...»\n«Bueno, egin behar bada...»\n«Hori, zuek nahi duzuena; hiletan egon behar badu...»\n«Beharko genuke janzteko soinekoren bat ere.»\n«Joaterako bilatuko dizut.»\n«Arratsean baldin bada ere. Orain begiratu behar duguna... Goizaldean zendu bada...»\n«Goizaldean, bai; seiak aldean izan da.»\n«Bueno, nik esango dizut: bata nahi duzuela edo bestea nahi duzuela, bihar goiz edo arratsaldean egin beharko genuke. Hori bai: nahi izanez gero ehortzi, komeniko litzateke gaur eguerdian guri esatea, guk ehortzaileari ordu bat esateko; hark normalean...»\nIstant hartan telefonoa jo zuen.\n«Zaude, nik hartuko dut, esan zuen Felik... Bai? Bai... Zer pasatu da ba?» Dimasi burua okertzen ari zitzaion eta, Aldaik ukondokoa jo zion. «Ez esan... Zer esaten ari zara? Baina, nola da posible...? Ez, ondo nago, bai;» denak hari begira, ondoko gelatik Ane ere jertsea jasota haurrari bularra ematen ari zitzaiola atera zen pasillora; «bai, bai... Baina, non? Ondo begiratu duzue? Bai, bai... Deitu. Bale.»\nTelefonoa eskegi, esku biak aurpegian, izu begiekin:\n«Amona... ez dago bere gelan!»\nBiaje luze gozo bat egin zuen irudipenarekin lazo-lazo jaiki zen amona, baso bat ur edan zuen eta, bere poltsatik soinekoak ateraz, haiek astiro jantzi eta, haietan ondo kukuturik, antiojoak eta gorroa atzendu gabe, bere monederoa ere hartu eta, gelatik atera zen.\nBaratx-baratx bere zapatillekin pasilloaren burura heldu zelarik, bertan emakume lodi bat lurrean etzanda zegoen, mutil bat painuelo batekin haizea ematen ari zitzaion eta inguruan bi erizain harekin zer egin, berriketan zeuden.\nAma gaixoa, etxe aldean ez belar eta ez ezkur eta ez ezer, tripan xomorroak hazi ez bazituen!\nAmona: iharra, zimela, zimurra... Ile txuriak tutuluan bildurik atzean, esku-orpoaz eskudelari helduta eskailerak kilin-kilin jaitsi eta, bebarru zabalean gizon zahar meharxka batek makila jasota gogor protesta egiten zuen; beste deusekin eta beste inorekin erreparatu gabe atean zen taxi batera egin zuen amonak. Atzeko jesarlekuan okerka jarri zelarik, ispiluan txoferraren begiak ikusi zituen.\n«Andoain, Andoain!» hots egin zion.\nPoliki abiatu eta, maldan behera zihoazela, txoferrak:\n«Ez da ona, ez, esan zuen amonak. Beroa, ordea, txarragoa da... Larogeita hamabosteko udan, beroa zela eta hiru ume hilik jaio zituen gure txerramak!»\nEntenditu ote zion... Bere begi beltzekin begiratu zion ispilutik txoferrak.\n«Ez da komeni, ez, bero handia ere,» esan zuen.\nAmona harritu egin zen; kasualidadea, hura ere txerrizalea izatea.\n«Bosgarren umealdia, jaso zuen ahotsa, azaroan zazpi ume ekarri zituen. Bularra kendu eta, sei saldu eta, etxean bat gelditu da. Ume gogorrak, harenak.»\nTxoferrak ez zuen besterik esan eta, amona ere isildu egin zen.\nMantso zebilen oso. Hark ere buruan bere gauzak. Semaforo batean neska guapa batekin solas pixka bat egin zuen. Arra-abiatu eta, txoferrak, umore gozoan:\n«Ederra dago hortik gora ere. Atzo Besabira behar eta, ezin Xoxokatik pasa. Gaur goizean makina ibili da.»\nHark irratia piztu zuenez, amona, hotzantxa eta, bere berokian kukulduta gelditu zen.\nBonbolontena nere laztana\nez egin lorik basuan...\nHalako batean zerratoki zaharra ikusi zuen.\n«Hemen!» egin zuen salto.\n«Hemen?» esan zuen txoferrak, aldean etxerik ez ikusi eta.\n«Ez, hemen; hemen badago bidea...»\nMonederotik billete ximur bat atera zuen, txoferrak ez baitzuen ahurra biltzen, txanpon txikiak banan-banan eskuratu zizkion: hiru-lau txanpon, gero beste bat, gero beste bat, txoferrak azkenean:\n«Utzi, utzi!,» joateko, eskuarekin eginez.\nTaxiak alde egin eta, kamioi batek ia bazterrera bota zuen. Fabrika berri bat zegoen zerrategiaren ondoan, haren hesiaz hara zegoen etxerako bidea. Autoak aurpegi kontra, nondik bazterrera egingo, bide izkinatik xirri-xarra hasi zen. Aurreraxeago bi gizaseme, bat eskailera gainean, bide seinale bat jartzen ari ziren; behean zenak, amona makina mendia ebakitzen ari zen tokira zihoala ikusi eta:\n«Amona!» hots egin zion; amonak besoaz agurtu zuen; igual ikusi zuen hark, bazeukala monederoa, badaezpada ere ez zion kasurik egin.\nPoliki, zapatillak ez zikintzearren elur lokaztuari begira, zumarretara arribatu zen; hiru zumar, kukuluetan hosto gorrizta batzuk, enborraren alde batean horma, beltxuria beste aldea eguzkiaren argitan, elur gainean hiru itzal.\nMakila bat hartu eta, ote muiloen artean bide zidorrari lotu zen amona. Baziren bertan oinetakoen arrastoak, baten bat ibili zen han. Orain pauso txiki batzuk, orain pausagune bat, orain mallo-mallo segi...\nUrri eta azaroan gaztaina eta ezkurra ausarki jan zituen baina, orain, egositik ere behar! Umeak, berriz, azen hostoak bilatu bazituen...\nLaster erreka zulotik atera, mendi bizkarrean gora zapatillak herrestan nekez egin zuen. Taketa baten kontra deskantso puxka bat egin... Zerua garbi, isiltasun handia zegoen.\nBelazera iristen ari zela, taketa gehiago, mukerraren azpian bi mutil azaldu ziren. Alanbre sarea jartzen ari ziren... Sareari eusten ziola, bizar luzeak zituen mutil haietako batek; besteak, txiki sendokote bat, orrika handiak tiki-taka zerabilzkien. Biak gelditu ziren bera ikusirik. Behetik gora, bizarra zuenak:\nEz zituen ezagutzen. Hala ere, jatorrak ematen zuten eta, galdera doinuan:\n«Zerria bere umearekin hor ibiliko da...»\n«Zerria? Gaur ez da hemendik ikusi; atzo bai ikusi genuen: hor gaindi ibili zen elurretan iñauska.»\n«Eztularekin utzi nuen eta txikia...»\nBizardunak, irribarre batekin:\n«Bai... Eztula, kaso egin behar...! Guk ere izan genuen gurean holakoxe bat. Uhu eta uhu hasi zen eta, ohartzerako, jaiki ezin zela bere ohatzean ezarrita zegoen. Urrixa zen, ume gutxikoa hala ere. Sukar gaixtoa, esan zigun albaiteroak eta, hobe zela hiltzea. Esan genion, egiteko berak: guk ezin genuen. Argia zen oso, bizi-bizia eta, bere moduan, diskretoa ere bai.»\n«Alajainkia,» esan zuen amonak.\nMutil txikiak elorriaren orpotik zahatoa hartu eta, egin zuen amonari ematekoa.\n«Eez...» Ukabila airean itxiz imintzio garratz bat egin zuen amonak. «Egitekoak baditut...!»\n«Nahi al duzu etxera laguntzea?»\n«Ez baldin badute eraman...»\n«Eraman? esan zion bizarrekoak; lasai egon, hura bazterrak nahasten ibiliko da eta.»\nTxikiak zahatoari biaje bat eman, eta:\n«Lehengoan reportaje batean, esan zuen, esan zuten txerriek gauza asko erakutsi digutela. Hara, txerriekin hasi omen ziren zesareak egiten, gero, dena ondo zihoala eta, emakumeekin probatu zuten. Hik ba al henkien hori?... Esan zuten baita ere, granjako txerriek buruhausteak eta horrelakoak izaten dituztela.»\n«Ya. Han hobeto jatea.»\n«Granjan? Ez diat uste.»\n«Bai... Granjako janaria konpletoagoa duk. Noski, badituk azkar gizentzeko ematen dizkieten produktu horiek guztiak. Baina gure janarian ere badituk ingrediente harrigarri batzuk. Ogia, esate baterako. Ez duk ogi naturala, denetatik pixka bat bazagok bertan. Ez zakiagu zer duen, eta usaina ere ez duk batere lehengoa. Negar egitekoa duk, baina jan egiten diagu...»\nAmona, esku imintzio bat eginez bazihoan eta, agur esatearekin ikusi zuten:\n«Etxeko zapatillekin zabilek eta...» Hari begira gelditu ziren.\nMalda zurian xarra-xarra hankak elurretan ondo sarturik gaztainondo zaharrera heldu zen amona. Haren adar beso batean inoiz ikusi bako isats luzeko txori beltz bat ikusi zuen.\nNegu eguzkiaren azpian mendi muinoak zuri-zuri, haritz baso txikiaren ondoan... etxea.\nBista jaitsi zuelarik txerri hatzak ikusi zituen elurretan.\nFeli ondoezik sofan jesarrita zegoen eta haren alboetan alaba biak, Saioak eskuan ur baso bat zuela hitz laztanak esanez eta Anek esku bat amaren eskuan eta beste besoarekin haurra bularrera eutsiz, Aldai leiho ondoan mobiletik hizketan ari zen eta Dimas haren aldean eskuak poltsikoetan eta begiak arrunt irekita zegoen, bitartean osaba Esteban hezur-hutsa eta bere emazte Antonia pintarratua azaldu ziren eta Feli haiei esplikazioak ematen ari zitzaien.\n«Juan Marik deitu du eta... Ai, ene! Joan dira Joakin eta biak medikuarekin haren bulegoan paperen bat egitera eta, gelara itzuli direnean, bertan ez zegoen ama!»\nEta Esteban eta Antonia: seguru al zeuden, eta hori noiz, eta hori nola zitekeen...\nAldaik, telefono solasa bukatu zuenean:\n«Ez... Depositoan jende asko dago baina, han ez dago zuen amarenik.»\n«Han ere ez al dago? Ai, ama! Non sartu dute, ba?»\nEta besteak: Lasai Feli, lasai ama, azalduko da...\n«Dudarik ez, nahasketaren bat...»\n«Beste gela batera eramana edo...»\n«Lehengo urtean, esan zuen Antoniak, residentzian bertan uste dut izan zela, gelan bi lagun, haietako bat operatu behar eta, nahastuta, ondokoa eraman zuten eta, hari ireki zioten.»\n«Denuntzia jarri behar zaie, denuntzia.»\n«Orain ez dugu hori pentsatu behar,» esan zuen Felik, eta Saioari: «Deitu Lorentxiri, maitea; esan zer pasatu den.»\nSaioa telefonora eta, anaiaren laguntzarekin jaiki zen Feli.\n«Bueno, esan zuen, agertzen den bitartean guk hitz egin beharko dugu... Zuek noski, joan beharko duzue...»\nAldaik esku ahurrak erakutsi eta burua alde batera makurtu zuen apalki.\n«Zuen esanetara gaude.»\nEgin zuten familiakoek sukaldera, laster Saioak ere bai telefonoa eskegitakoan; biak bakarrik zirela, Aldai aulkian eta Dimas sofan jarrita, honek hari:\n«Igual bahitu dute.»\n«Ez dakit; Eskozian edo, izan omen zen holako kasu bat.» Gogotik zabaldu zuen Dimasek ahoa eta ukabilekin begiak igurtzi, Aldaik harrituta begiratu zionez: «Logalez puskatzen nago,» eskusatu zen.\nEtorri zen Saioa, amonaren kutxako fotoak eta paperak lardaskatu zituen. Haren atzetik Ane ere, haurra beti altzoan, bularra jertsepean orain.\n«Hau esaten dut,» ahizpari foto bat erakutsi zion Saioak; «oso ondo dago.»\n«Guapa dago, bai;» Anek, pixka batean hari so egon eta, fotoa Dimasi pasatuz: «Begiak erditxita izatea.»\nGorputz erdiko fotoa, baserriko ate aurrean, esku bat amantaleko sakelan eta ile batzuk haizeak erabiliak. Eguzkiak jotzen zion aurpegian, hargatik zituen erreskinatuta begiak. Dimasen ondora etorriz, Saioak:\n«Atzean eguzki lorea...»\n«Bai... Elur pixka bat ere...»\nFotoak Aldairen eskuetara egin zuen, eta:\n«Atzo, esan zuen Anek, nahiko pattal zegoen baina ez zitzaidan iruditu... Eskutik heldu eta kontu batzuk esan nizkion; begiak itxita zeuzkan eta ez nekien aditzen ote zidan, esan nion nola elurrak estali zuen herria, nola aita palarekin espaloitik elurra kentzen egon zen... Momentu batean begiak ireki zituen, esan nionean komentutik gora lapurrak ikusi zituztela...»\n«Bai ezta? esan zuen Dimasek; Anterok esan dit, han ibili zirela...»\nIsilalditxo bat; Ane, haurra kulunkatzen, isilka:\n«Jarridazu kafe pixka bat, Saioa.»\nSaioak hari zerbitzatu eta:\n«Bai mesedez... Xorta bat,» esan zuen Aldaik.\n«Nik,» esan zuen Dimasek, esku imintzio bat eginez, «ura, posible bada... Baso bat ur, bai, mesedez.»\nSaioa joanda, isilaldi bat, Anek kikara hustu zuen eta, kulun-kulun eginez aldameneko gelara eraman zuen haurra.\nBueltan Saioak ura eta, plater batean bi tortilla pintxo ekarri zituen. Aldaik protesta keinua; zintz egin zuen Saioak, eta:\n«Amak esan dit...»\nAldaik beste keinu bat, eta: «Bueno, esan zuen; itsusia ez egiteagatik...»\nDimasek heldu zion aurrena; Aldaik ere biboteari eragin.\n«Mm... Ederra dago.»\n«Etxeko arrautzekin eginda,» esan zuen Saioak.\n«Guk ere baditugu baserrian arrautzak, esan zuen Dimasek; ez dakit zergatik den, gorringoa horia izaten dute...»\n«Esaiok osabari, esan zuen Aldaik, oiloek edan beharreko uretan, burdin-sulfato pixka bat jartzeko.»\nSaioa itzuli eta, irribarre laño batekin:\n«Amonak, esan zuen, pasmo-belarraren ura ematen zien oiloei; aztoratzen zirenean hartatik pixka bat eman eta, efektu handia egiten zien.»\nHaurrak protesta batzuk aldameneko gelan, Anek lo-lo berbak xuxurlatu zituen.\n«Oiloak edozerekin aztoratzen dira, esan zuen Aldaik; lehengoan, gure lagun batek esaten, ardiak eta dortokak direla animaliarik inutilenak. Ba, oiloak ez dira oso urruti izango...» Saioak leihotik baten bat ikusi zuen edo, atea irekitzera pasillora joan zela: «Orain lumarik gabekoa asmatu ditek.»\n«Bai, zeozer entzun dut.»\nAtez barna Paco azaldu zen: morenoa, belarritako bi, hiru bat egunean egin gabe bizarra. Musuak eta esku xokatzeak, haiek sukaldera bidean, Dimasek bere artean korrok bat egin eta, berriz ere eseriz:\n«Puah! Como dios gelditu naiz.»\n«Hau... non ari da orain?» galdetu zuen Aldaik.\n«Ez dakit; Urnietan edo... Obretan ibiltzen da... Brotxarekin, uste dut. Aizu,» bonbila bat bere roskan sartzen ari balizko imintzioa eginez, «zer egiten dugu guk hemen?»\n«Egon beharra, hi,» Aldaik, latz antzean; «gidoian zagok.»\nTelefonoak eta, ia bat-batean, ateko txirrinak ere jo zuen. Ane arin etorri eta telefonoa hartu zuen, Saioak ireki zuen atea. Feli ere etorri zen sukaldetik orain, Aneri begira gelditu zen bera, pasilloan Saioak osaba Gregorio potzoloari nobedadeak kontatu bitartean.\n«Ez dagoela...? Zer esan nahi duzu?»\n«Ezkutatu dela, baten batek eraman edo, ez dutela aurkitzen.»\n«Zer esaten ari zara...?» Txapela erantzi zuen osabak; «ba, on Eladiori bihar hamabitan, esan diot ordua. Zer esan behar diot orain?»\n«Zaude aber...» Felik, Anegandik begiak kentzeke; hark telefonoa eskegi zuenean: «Zer?»\n«Gelan falta dira amonaren arropak.»\n«Arropak? Ai, ama! Niri zeozer emango dit...»\n«Pastillak ere ez daude... Aritu dira alde guztietara eta inon ere ez amonaren arrastorik.»\n«Zer da? Hil eta gero joana ala?» osabak, trakets.\n«Igual ez da hil...» Saioak, beheitixko.\n«Ixilik egon, ixilik egon... Zer egingo dugu? Parte eman beharko dugu, ala? Haiek, ba al datoz?...» Anaiari: «Segi, segi: Emilio eta sukaldean dira...»\nJoan ziren biak eta Ane ere sukaldera, Saioa gelditu zen salan, azkazala janean, begiak leihoaz hara. Aldai zutik, Saioaren koadroari zozo-zozo so, Dimasek, beti jarririk, apalxko:\n«Arraroa da ba...»\nSaioak zintz egin, eta:\n«Bizi da, seguru nago», esan zuen.\nDimasek 'agian bai' keinua egin, eta Aldaik:\n«Nora joango zen? esan zuen Saioak; elurretan, gainera...»\nEtorri ziren Ane eta Paco, Anek telefonoa hartu, Pacok hari:\n«Esaien Hernanitik ez etortzeko; Kraften kontrola dagoela.»\n«Bariantean ere bazegoen, gu etorri garenean.»\n«Preso batek ihes egin omen du,» esan zuen Dimasek.\n«E?» harritu zen Aldai.\n«Bai. Gosaltzen ari nintzela esan dute irratian. Atzo ihes egin omen zuen baina, gaur arte ez dute zabaldu.»\nAnek, telefonoaren kablearekin jolas eginean:\n«Non zarete orain?... A... Ya... Bale... Lasai etorri.» Telefonoa eskegi, eta: «Ospitalean bertan, ertzainekin dira; dilijentziak egin eta, honantza datoz.» Azkazalak jaten segitzen zuen Saioa besarkatuta: «Lasai...»\n«Zuk uste... etorriko dela?»\n«Gogoratzen, esan zigula, hamazazpi urterekin Parisera joan zela bakarrik...?»\nPainueloan zintz eta buruarekin baietz egin zuen Saioak. Sukaldetik Feliren ahotsak:\nBiak ez besteak salatik joanda, Dimasek, airean bi behatzekin paseo irudi bat eginez:\n«Tipi tapa, joan amona? Zuk uste duzu...?»\n«Behin ere ez dakik, esan zuen Aldaik; aditu dituk gogorragoak ere. Oraingoz, zain egon behar diagu. Balitekek gorpua norabait bidali izana, edo...» Edan zuen kikaratik azkeneko ttantta. «Guri behin zelebrea gertatu zitzaiguan. Gorpu bat Arabako sukurtsalera bidali genian, baina enplegatuak helbidea gaizki irakurri eta, soinean Ama Birjin txuriaren argazkia zeraman gorpua Saudi Arabiara bidali zitean. Han ez zitean ezagutu eta, bertan aldi bat eginda, bueltatu zitean. Etxera iristerako, defuntua kontentu zegoan; haren emaztea ere bai; prentsan esan zian, bere gizonak ez zuela batere maite bidaiatzea.»\n«Ni ere ez nintzateke Arabiara joango; lege gogorra omen dago han.»\nHartan Feli etorri zen.\n«Zuek joan e... Bai, bai, hitz egin ditugu gauzak eta, oraingoz zain egongo gara, aber! zerbait jakiten dugunean deituko dizuegu...»\n«Bai? Aizu. Arratsaldean pasako gara. Zer?... Bai, badakit esan nuela baina, oraingoz ezin gara joan... E?... Harri bat? Bai... Rustika, berrogeita hamarrekoa; konforme. Bai: hirurak aldean.» Mobila itxi, hantxe kukuari begira zebilen Joxemariri kasu egin eta, zigarroa ezpainetan zuela, ateratzeko maniobra egiteaz batera: «Orain erne. Lehenengo botila horiek utzi, gero Sixtoenean harria hartu, gero tailerrera goazak.»\nBazetorren atzetik udaltzainen autoa, Aldai zain gelditu zen. 'Ura ez da edatekoa, ura ez da edatekoa', ari ziren altabozetik haiek.\n«Me caguen dios, esan zuen Dimasek, atzo edan nuen zerbeza pilarekin, orain urak kalte egitea falta!»\n«Lasai: gaur ez haiz bestaldera joango; gaur sobra ere jai hartu dik sudurrik ez duenak.» Abiatu ziren.\n«Ya, esan zuen Dimasek; ohearen azpian azaltzen ez baldin bada...»\n«Amona? Ez diat uste... Orain, bilatu egin behar.»\n«Bizi delakoan, ala?»\n«Horixe bizi... Hi; negozio guztietan izaten dituk bezero morosoak... Dena dela, poza ematen dik. Bizirik dagoen askok ez dik hola preziatzen alde honetakoa.»\n«Hortxe diagu gure auzoan Lizarribarren ama, urrutiago gabe. Larogeita hamazazpian: asmo txarrean salto egin zian leihotik behera. Suerte txarra: gaizki aparkatuta zegoen furgoneta baten gainean erori zuan. Emakumeak ez zian zauri larririk izan, autoak bai ordea matxura polita; gero semeak pagatu behar.»\n«Lehengoan esan zuten telebistan, ez dakit non haur bat bosgarren pisutik erori eta, ez dakit zer egin zuen, behintzat hura ere ondo atera zela.»\nSastarrin zirela, kamioi bat, gero beste bat, laster kamioiak erreskan.\n«Murcia... Santarem... Porto... Westfalia...»\nIstuitzan ertzainak zeuden.\n«Egunon. Dónde van?»\n«Harantza. Zer pasatu da?»\n«Tenéis que dar la vuelta. La autovía está cerrada.»\nAldaik itzulikoa egin, eta:\n«Aspaldi honetan jendeari gustatzen zaiok ba gure herri parean kankarrekoak hartzea.»\nDimasek zigarro bat hartu, poltsikoak haztatu zituen. «Ba al dakizu lehengo partetxarreko horiek zer egin didaten? Metxeroa kendu.»\n«Tori... Emaidak niri ere rubio horietakoa... Uste diat badugula puxka bateko...»\nErlojuari begiratu zion.\nKortako atea ireki zuen amonak. Lasto hotsak kamastraren aldean...\nKurrun... kurrun: txerrama zalu-zalu heldu, amonak bizkarra ferekatzen ziolarik saihetsak haren hankaren kontra igurtzi zituen; kontentu zegoen, pixka bat argalduta baina.\n«Polita, zu; leiala, zu... Moldatu al zara etxean ni gabe... Zer duzu gaixo horrek... Non duzu txikia?»\nTxerramak begi makartsuak kiñatu zituen.\nKorta barruan armiarma sareen usaina aditu zuen amonak.\nLastoak eta iratzeak barreiatu, ezkaratza pixez bete zitzaion.\nBi eskailera maila igo, etxeko ate nagusia zabaldu, txerrama atzetik zuela estalpera egin zuen.\nKurrun txerramak elurretan muturra sartu, usin egin eta, inora begira, pentsakor gelditu zen.\n«Non duzu txikia? Muturbeltx hura, harro xamar hura... Eraman egin al dizute lapurrek?»\nGaileta zatiak poltsikotik atera, banan-banan eman zizkion, gero txerramak eskua lamizkatu zion.\nKapazoan egur eta arbazta batzuk sartu, lizar adar bat erdibitu zuen aizkora txikiaz.\nOrduan izan zen: uretan plisti-plasta bat, amonak bista jaso, iturrian gizon txikia ikusi zuen; argi printza bat, hostoak eguzkitan barrezka.\nGizon txikiak salto egin zuen bere belarriaren ertzera, bere ileekin pixka bat jolastu, xuxurlo bat, brixt! alde egin zuen eta atearen alboan azaldu; hotzak zegoela eta, dar-dar itxurak eginez.\nA, ze gaixtoa zen; eta, hargatik, hain jentila zen.\nLepagainean, makilaren puntan, pardeltxoa zeraman; bazekien amonak ardien ileak eta guraizeak eta arratailkiak zeramatzala bertan.\nAmonak kapazoa jaso zuen...\nBere aurretik egin zuen gizon txikiak etxera: txistuka, zirika-mirika, ezaxolaz bezala zebilen.\nKafe urrina sukaldean... Metalezko potoan begiratu zuen amonak; hutsik zegoen; bihurri haiek, dena hartu zuten.\nZapatilla bustiak erantzi, artilezko galtzerdiak eta katiuskak jantzi zituen amonak.\nGizon txikia, sutondoan pardela laga eta, suko hautsetan zer edo zer bilatzen ari zen bere makilatxoarekin. Amonak kakoarekin emeki pixka bat eragin, sagar erreak atzeman zituen hautsaren azpian. Haiek apartatu eta, kartoi puxka bat, belar izpi batzuk, zenbait egur xehe... Sua piztu zuen.\nAulkia jaso zuenean, gizon txikiak harrituta begiratu zion: bazeukan indarra, gero.\nAmonak irribarre egin zuen; ez zegoen, ez, oso bizkorra...\nAte ondotik txerrama begira zuten.\nGizon txikiak soinak jaso zituen: zer egingo zioten... Ez zegoen, ba, txerrikumerik. Egur batean jarri eta, sutara begira gelditu zen. Bere baitako pentsamenduak zerabilzkien. Triste ote zegoen? Non zeuden besteak?... Familia alai hura, airea bezain arina, beti gaixtakeriak egiteko prest.\nGanbaran egiten zuten lo, hontzen lumez eginiko habian... Neguko gauetan, etxeko handiak lo zeudela jaitsi, sutondoan solasaldi luzeak izaten zituzten. Isil antza, aspaldiko kontuez aritzen ziren, tarteka marteka elkarren kontra igurtzikoak eginez. Berak, adi jarririk ere ez zien gauza asko konprenitzen: soinuak nahasiz, hitz errebesak erabiliz aritzen ziren...\nUrez bete eltzea, arto irin eskukada bat, belar zahar batzuk, patata batzuk jarri zituen egosten.\nEz berarentzako: etxekoentzako; berak...\nSutondoan kukuturik, pastillen kaja atera zuenean, gizon txikiak bista jaso zuen eta aurpegia zimur izugarriez bete zitzaion.\nAmonak kaja sutara bota eta, berriz ere txerramari begiratu zion.\n«Zatoz hona polit hori, esan zuen; bai, badakit... Umea eraman dizute... Lasai maitea, nik bilatuko dizut...»


Nafarroa: Erregimena erori zenekoa\n2019ko uztailaren 22a, astelehena | Ordua Euskal Herrian 14:21:52\nKomunikazioa > ARGIA > Aktualitatearen Gakoak 2016\nHauteskundeen esparruan Nafarroako aldaketa instituzionala izan da 2015ak utzitako berririk esanguratsuena. EAJren nagusitasuna ere nabarmentzekoa izan da eta baita Ahal Duguren azaleratzea. Epe eta produkzio kontuak tartean, ondoko kronikak ez ditu kontuan hartzen Espainiako hauteskunde orokorrak.\n2016ko otsailaren 17a\nUxue Barkos da aldaketaren gobernuaren lehendakaria, Geroa Bai, EH Bildu, Ahal Dugu eta Ezkerraren sostenguarekin. (Arg.: Idoia Zabaleta / Argazki Press).\n2015eko maiatzak 24. Boto kontaketa ohi baino geldoagoa zen gau hartan. EAEn udal hauteskundeen emaitzak aspaldi amaitu zirenean ere, Nafarroan Foru Legebiltzarrerako azken datuak gero eta geldoago iristen ari ziren. Esku beltza errealitatea irentsi ezinean zirudien, egoera berriari paso eman nahiko ez balio bezala. Ezin ordea, eta azkenean aldaketaren aldeko herritar ugarik kalera jo zuen 26 eserlekuak ospatzera: Geroa Baik, EH Bilduk, Ahal Duguk eta Izquierda-Ezkerrak 26 eserleku lortu zituzten eta UPN, PSN eta PPk 24.\nEz zen txantxetakoa, 1936tik Nafarroak ezagutuko zuen aldaketa politiko-instituzional handienaren hastapena zen. Laukotearen blokean Geroa Bai nagusitu zen eta Uxue Barkos Nafarroako Gobernuko lehendakaria izango zen eta EH Bilduko Joseba Asiron Iruñeko alkate.\nBaina bi instituzio giltzarri horiez gain, laukotearen aliantza berriak udal aldaketa ia erabatekoa ekarri zuten Nafarroa osora. 2011ko udal hauteskundeetan aldaketa oso esanguratsua eman zen jada, batez ere Iruñerrian eta iparraldean; oraingo aldaketak lurraldearen erdialde eta hegoalde osoa ere hartu zuen. Iragan legealdian 20 alkatetza handienetatik 11 zituen UPNk eta egoera berrian bakarra, Cintruenigokoa.\nBototan UPNk jarraitzen zuen izaten lehen indarra udal hauteskundeetan, baina isolamendu arazoez gain, indar galera agerikoa izan zen. EH Bildu zen bigarren indarra orain, baina honek 25 gehiengo oso lortu zituen eta UPNk 17; edo EH Bilduk 297 zinegotzi eta UPNk 281. PSNren udal handiena ere, Antsoain, EH Bilduren eskuetara iragango zen. EH Bildu zen bigarren udal indarrik handiena, baina alkatetza garrantzitsu asko laukotearen aliantzari esker eskuratu zituen, Iruñean edo Barañainen bezala.\nEz zen erraza gertatutakoa sinestea: Nafarroako Gobernua, Iruñeko Udala eta lurraldeko udal gehienak aldaketaren haizeen mendean. Gizarte mailan ere gune ugaritan islatzen zen harridura eta poza, aldaketa sostengatu zuten herritarren ahotan ez zen besterik lehenbiziko hilabetean, dendan, plazan, eskolan, non-nahi.\nBaina zer gertatu zen? Nafarroa osoa aldatu zen gauetik egunera? Ez, aldaketa pixkanaka etorri da eta batez ere aliantzak ekarri du. Eta hala ere, kontuan hartzekoa da bototan Legebiltzarrean UPN, PSN, PP eta Ciudadanosen blokeak (161.000 boto) aldaketaren lau indarrek baino (160.000) boto gehiago lortu dituztela. Bloke horren hazkundea –abertzaleak eta PSNtik ezkerrerakoa– azken 15 urteetan ematen da apurka, eta azken jauzia da nabarmenena: 1999an 84.000 boto, 2003an 102.000, 2007an 110.000, 2011n 115.000 eta 2015ean 160.000.\nBotoekin irabazten dira edo galdu hauteskundeak, baina horra iristeko kalea eta Legebiltzarra ere klabeak izan dira kasu honetan. Krisiaren garaian Nafarroa herrialde beroa izan da kaleko mobilizazioetan, eta horren erakusle dira greba orokorretako deialdietan izandako mobilizazio handiak edo egunerokoan dinamika sozialak izan duen indarra: Kontuz eta CANen inguruan, murrizketen aurkakoak, etxe-gabetzeak, feminismoa, mugimendu errepublikarra, memoriaren alorra, euskara… Horietan guztietan partekatu dira borroka bateratuak.\nNafarroako Legebiltzarrean elkarrekin egindako oposizio lana ere bilgune garrantzitsua izan da gerora gobernuaren aliantza lotzeko. Yolanda Barcinaren gobernuaren mailua izan da eta hainbatetan oso estu ibili izan zen, batez ere CANi lotutako ikerketarekin edo Lourdes Goikoetxea eta ogasuneko aferarekin.\nNabarristen akats nagusia urteetan metatutako boterea betirako izan zitekeela sinestea izan da. Erregimena osatu zuen eta Nafarroa bere zaleen eta ideien zerbitzura jarri. Iván Giménezen El corralito foral liburuaren tituluak eta mamiak ondo laburbiltzen dute Nafarroa zer izan den UPNrentzat azken 30 urteetan. Laguntzaile fina izan du PSN, eta hau ere fin atera da hauteskunde hauetatik: 44.911 boto, bere historiako eskasenak. Eta hala ere nahiko pozik agertu ziren, denek uste baitzuten beherago joko zuela.\nJokaldi zehatzagoetara etorriz, 2011n Yolanda Barcina Gobernuko lehendakaritzara iristean PSNrekiko distantzia areagotu zen eta honek UPNren baitan oraindik jarraitzen duen banaketa lagundu zuen. Besteak beste, PSErekin gobernatu nahi zuen sektorea –Miguel Sanz eta Alberto Catalán erreferentzia gisa– eta Yolanda Barcinaren inguruan bildutakoak, PPrekin akordioak errazago lotzearen aldekoa.\nBarcinaren harrokeriak alderdiaren gobernagarritasuna galdu zuen: 2011n PSNrekin osatu zuen koalizio gobernua eta urtebete baino lehenago egotzi zituen gobernutik. Hortik aurrera legealdia gurutze-bidea bilakatu zitzaion eta bakardade politikoan egin behar izan zion aurre, lehenengo aurrekontuak hiru urtez luzatuz, esate baterako.\nUPNren baitan irekitako lehia zorrotzak ere ez du alderdiaren irudiaren alde egin. Yolanda Barcina gailendu zitzaion Miguel Sanzen sostengua zuen Alberto Cataláni, baina Barcinaren taldeak hauteskundeak galdu zituen. Aparretako ibilbide politikoa egin zuen urteetan Barcinak, lokatzetaraino heldu zen –Javier Esparzak UPNko zerrendetan ez aurkeztea eskatzeraino– eta, azkenean, Telefónicarako jauziarekin, ate birakarietan bikaina dela erakutsi zuen.\nCAN izan da azken urte luzeetan Barcinaren gobernua jarraitu duen mamu beltza eta bere galerarik handiena. Krisiaren aitzakian egindako murrizketak ere giltzarri izan dira UPNk 20.000 boto galtzeko. 1996tik gobernuan, jende asko lepo zegoen UPNrekin.\nAritmetikaren esparruan, hau da seguruenik gobernua eskuratzeko klaberik garrantzitsuena: ohiko alderdien esparrua mugitzera etorri den Ahal Dugu alderdi berria. Nafarroan aldaketari buruz jardutean, beti pentsatu izan da PSNrik gabe ezingo zela aldaketa hori gauzatu. 2007ko abuztuan PSNk eta NaBaik gobernu aurreakordioa lortu ere egin zuten, baina PSOEk ez zuen gobernua eratzeko baimenik eman.\n2014ko Europako Legebiltzarreko hauteskundeetan Ahal Duguk 20.000 boto lortzean ikusi zen lehenbiziz argi samar PSNrik gabe aldaketa posible zela. Udal hauteskundeetan, Ahal Duguk boto berria ekarrri zuen eta, gainera, PSN eta Izquierda-Ezkerraren botoa erakartzea lortu zuen, guztira 46.000 boto eta 7 parlamentari eskuratuz. Nekez pentsa liteke Ahal Dugu gabe, Gero Bai, EH Bildu eta Ezkerrak boto horiek guztiak bilduko lituzketenik.\nBeste mutur ideologikoan ere izan zen aldaketa klaberik. Kataluniatik zabaldua, Ciudadanos alderdiak 9.993 boto batu zituen. Ez zuen %3 gainditu eta ez zen legebiltzarrera sartu, baina 200 boto gehiago lortu izan balitu, agur parlamentuko gehiengoari. Albert Riveraren alderdiak, batez ere PPren boto emaile zati handi bat erakartzea lortu zuen, PPk ia botoen erdia galdu zuen-eta (23.000tik 13.000ra). Estatuan bezala, Ciudadanosek UPD irentsi zuen: hilabete batzuk lehenago inkestek zalantzazko parlamentari bat ematetik, 1.700 boto (2011n 9.000) lortzera iragan zen.\nAldaketaren azken arrazoi moduan azaltzen da kronika honetan, baina ez garrantzian azkena delako. Nafarroan aldaketa instituzional erraldoi hau eman bada, ETAk 2011n bere jardueraren amaiera iragarri zuelako ere bada. Bestela ez zatekeen posible.\nFuntsean, 2015eko hauteskundeek zerbait erakutsi badute zera da: aldaketa posible zen. Orain, erregimeneko indarrak eta aldaketaren arteko indarrak orekatuak dira Nafarroako gizartean, eta pilota alde batera edo bestera erortzea tarte gutxiren menpe egongo da. Beraz, ondo ez, oso ondo egin beharko ditu lanak gobernura iritsi nahi duenak. Klabe garrantzitsuena orain gobernua sostengatzen duten indarrak elkarrekin mantentzea izango da. Hainbat esparrutako desadostasunak agerikoak dira, baina 500dik gora neurri aurreikusten dituen gobernu akordioa ere bai. Hori da lau indarren euskarri garrantzitsuena.\nEAE: eredu lehian EAJ nagusi\nEAJk EAEko hiru foru aldundi eta hiriburuetako gobernuak eskuratu zituen 2015ean. (Marisol Ramirez / Argazki Press).\nEAJ eta EH Bilduren hegemonia lehia argi gelditu da oraingoz Eusko Autonomia Erkidegoan. 2011ko udal hauteskundeetan Bilduk lortutako emaitzen ondoren, hegemoniaren lehia hori zabalik geratu zen: EAJk 326.000 boto eta Bilduk 276.000. Aldea zegoen oraindik, baina abertzaletasunetik EAJk inoiz ez zuen inoren arnasa hain gertu sentitu. Gainera krisi ekonomikoaren egoera latza hor zegoen eta inork ez zekien horrek nola eragingo zien jeltzaleei. Horrez gain, ETAren amaierak 2011n Bildu saritzea ekarri bazuen. Horrela izango zen baita ere aurrerantzean, adibidez Irlandan Sinn Feinekin gertatu zen bezala?\n2012an eman zen lehiaren lehen jokaldia, Eusko Legebiltzarrerako hauteskundeetan: EAJk 384.000 boto eta EH Bilduk (oraingoan Aralar barne) 277.000 (eserlekutan 27-21). Jeltzaleek aise gainditu zuten partida. Eta erraztasun berberarekin 2015eko maiatzean, beti ezker abertzalea hobeto moldatu den udal hauteskundeetan: EAJk 360.000 boto eta EH Bilduk 254.000. Jeltzaleek udal hauteskunde batzuetan lortutako bigarren emaitzarik onena zen (1983an 392.000 boto).\nHegemoniaren lehia, beraz, badirudi argi samar geratu dela aldi baterako. Baina boto kontuez gain, iazko udal eta foru hauteskundeetan bazen gainditu beharreko beste langa berezi bat EH Bildurentzat. Lehenbiziz Donostiako alkatetzan eta Gipuzkoako Diputazioan agintzea lortu zuen 2011n eta bere kudeaketaren emaitza jaso behar zuen hauteskunde hauetan. EAJ nagusitu zen bai Donostian eta bai Gipuzkoan.\nEtsipena handia izan zen EH Bilduko jarraitzaileen artean. Zatiketa instituzionala agerikoa zen jarraitzaileen artean: EAEn buru makur, Nafarroan pozarren. Jeltzaleak, aldiz, galtzetan kabitu ezinik ziren historiako emaitza onenetakoarekin patrikan. Geroxeago jorratuko ditugun hainbat arrazoirengatik, irakurketa orokorra mikatza zen ezker abertzalean: azken hamarkadetako krisirik gogorrenean, Eraldatuk porrot egin zuen eta Betiko jaun eta jabe agertu zen.\nGipuzkoan zehar ere zartakoa handia izan zen, 136.000 bototik (Bildu + Aralar) 103.000ra iraganez, %25 gutxiago. Arrasate, Zarautz, Pasaia, Tolosa, Aretxabaleta, Eskoriatza… eta beste hainbat herrietako alkatetzak galdu zituen koalizio soberanistak. Gipuzkoako Diputazioaren kudeaketarekin azaldu nahi izan da lurralde honetako galera, eta izan liteke neurri batean, baina gehiago ere badago. Bizkaian, esate baterako, Bildu + Aralarretik EH Bildura 32.000 botoren galera egon zen. Gizarte ereduen talkaz gain, badira beste hainbat arrazoi galera horretan, besteak beste eskuratzen duen botoa betiko berea dela pentsatzea, eskema politiko zaharren zama eta komunikazio arazoak –barne mailan zein kanpora begira–.\nEAJren kasua guztiz aurkakoa zen, eta emaitzokin itzultzen zen EAren zatiketa aurreko botere instituzionalaren mailara: Jaurlaritza, hiru diputazioak eta hiriburuak EAEn eta, gainera, Nafarroan parte hartzen duen koalizioak Gobernuko lehendakaritza. Boto-emaileen arrantzari dagokionez, oso gauza bitxia egin zuen: EA, Aralar eta PPren boto emaileak erakartzea. Gaitza da jokaldia biribilago ateratzea.\nPSE-EE, inoiz baino estuago\n1980raino jo behar da 2015eko udal eta foru hauteskundeetan baino emaitza okerrago bat (130.000 boto) bilatzeko.\nPSE-EEk eta PPk sostengua galtzen jarraitzen dute euskal gizartean. Harrigarriena PSE-EEren jarrera izan liteke, hauteskunde biharamunean botoak galdu izan zuela onartu bai baina balorazioa ez zen horren txarra izan, funtsean emaitza okerragoak espero zituztelako. Errealitatea, ordea, mailu gupidagabea da: 158.000 boto lortu zituen EAEn, 2011n baino ia 20.000 gutxiago. 1980raino jo behar da emaitza okerrago bat (130.000 boto) bilatzeko. Horrekin dena esanda dago.\nEz da zalantzarik, Ahal Duguren sorrerak kalte egin dio eta bere hautuek ezinbestean despistatu behar dituzte haren jarraitzaileak: ilegalizazioa uztarri, PPrekin Jaurlaritzari eusteko ituna egitetik, 2013an jeltzaleekin etorkizuneko itun sakona sinatzeraino. Tartean, EH Bildurekin ere adostu zituzten Gipuzkoako Diputazioko 2013ko aurrekontuak, baina sozialisten ekintza isolatua izan zen hura.\nEAJrekiko lankidetza ez da berria, 1980ko hamarkadaren amaieran eta 1990koan Jose Antonio Ardanzarekin osatutako koalizio gobernuak izan ziren ezkontza horren urrezko aroa. Garai hartakoa intentsitate txikiagoarekin eta sozialisten menpekotasun handiagoarekin ari dira errepikatzen orain. Horrekin, EAJren eskutik arnas instituzional apur bat lortu du PSEk, baina ez dirudi samurra izango duenik bere identitateari EAJren besotik eustea, are gutxiago Ardanza garaian zuen indarraren erdiarekin.\nPP, 1991ra atzera eginda\nPPren egoera larriagoa izan liteke, 102.000 botorekin bere historiako hirugarren emaitzarik txarrenak lortu baitzituen (txarrenak 1991n, 76.000 boto, sortu eta bi urtera). 44.000 boto galdu zituen 2011rekiko eta ordezkaritza instituzional garrantzitsuena galdu zuen. Araban eta Gasteizen ozta-ozta lehen indarra izatea lortu bazuen ere, Diputazioa eta Gasteizko Udala galdu zituen. Gipuzkoan izan zuen emaitzarik txarrena, 19.000 boto eskuratuz. Donostian 6tik 3 zinegotzira pasatu zen eta lurralde osoan beste hiru zinegotzi mantendu zituen, Irunen, Hondarribian eta Lasarte-Orian.\nEspainiako alderdi handienak dira PP eta PSOE, baina Euskal Herrian orain arteko beren egiteko moldea aldatu beharko dute ETAren ondorengo garaira egokitzeko. Kaioaren alderdiak hiru arantza-gune nabarmen izan ditu gainbehera honetan: Espainiako PPren irudia –krisia eta ustelkeria–; bakegintzaren aurka izandako rola; eta PPren barne zatiketa, azkenean Arantza Quiroga aurrez aurre eraman duena.\nAhal Duguri dagokionez, Batzar Nagusietara aurkeztu zen bere izenez eta 150.000 boto eskuratu zituen, oso emaitza ona halako hauteskundeetara lehenbiziz aurkezten den indar baterako. Irabaziri jan dio esparru garrantzitsuena, eta PSOEri eta EH Bilduren hauteslerietan haginkada ederrak eman ditu. Espainian alderdiak duen garapenaren menpe egongo da Euskal Herriko bere etorkizuna.\nSistemari eutsi edo berau eraldatu\nEAJren ibilbidea ikusita, euskal lurretan oposizioak gehiago higatzen du gobernuan egoteak baino. Bestela esanda, dagoen sistema mantentzen laguntzen duten alderdiek askoz errazago dute boterean mantentzeko gizartea eraldatu gura dutenek baino. Euskal gizartean EAJ da sistemaren defendatzailerik eraginkorrena eta, krisiak krisi, herritarrek dagoen egoera horri eutsi nahi diote oraingoz. 2008-2012ko legealdia kenduta berak agindu du Eusko Jaurlaritzan 1980an eratu zenetik.\nZailtasunak zailtasun, dagoen eredua mantentzea da kontua, azken finean. Kapitalismoak eragindako krisi sistemiko latza bizi dugu egun, neoliberalismoaren azken bultzadak are eta gehiago estutu duena, eta ongizatearen lorpenak birrintzen ari dena. Espainiako Estatuan krisiari oparoen eutsi dion lurraldea da Hego Euskal Herria, eta hala ere gizarte sektore guztiek egin dute atzera: pobrezia handitu da, langabeziak gora egin du –gazteen artean bereziki–, prekarietatea geratzeko etorri da, lan eskubideen murrizketa, osasuna eta hezkuntzan atzerapauso garrantzitsuak, klase ertaina hertsi da… Hamarkadetako lorpen sozialetan atzera egiten ari da nabarmen aberatsenen bultzadarekin.\nEuskal Herrian gehiengoa den klase ertain hori, Europako beste hainbat lekutan moduan, beldurtu egiten da eta nahiago du gutxira doan orain arteko segurtasuna, eredu berrien abentura baino, besteak beste honek lan eta borroka esparru ugaritan murgiltzea eskatzen duelako. Seguruenik, bere lorpenak galtzeko beldur den sektore zabal horren erresistentzia gainditu beharko du edozein indar eraldatzailek.\nEH Bilduk Gipuzkoako Diputazioa, Donostiako Udala eta beste udal garrantzitsu asko galdu zituen 2015eko maiatzean. (Arg.: Argazki Press)\nHorretan aritu izan da EH Bildu Gipuzkoako Diputazioan, esaterako, eta ezin izan du. Eskema horretan koka daiteke aberatsen zerga erreforma edo halako zalaparta ekarri duen hondakinen eztabaida. Gipuzkoako boto emaileen %34 eskuratu zuen 2011n. Asko zen, irudikaezina beretzat, baina gutxiengoa eta sostengurik ez zen inguruan. Gutxiengo horrekin jardun zuen eraldatze lanetan Gipuzkoan, oposizio guztia aurka, eta okerragoa dena, statu quoaren aldeko botere faktiko eta mediatikoak aurrez aurre.\nEH Bildu eraldaketaren gurdi horretara igotzekotan izan daitezkeen gizarte sektoreei begira ari da, arreta berezia jarriz gaur egun Ahal Dugunaren inguruan antolatu direnei. Gizarteko eskakizun berriei egokituz, eskema zahar asko utzi beharko ditu atzean langintza horretan, ideia, jarrera eta aliantza berriei ateak irekiz. Apustua ez da samurra, sektore batek ideia eta jardueratan ezkerrera bultzatzen duen bitartean, beste batzuen erresistentziak agerikoak dira eta. Apurka ezkerreko sektore berri bat osatuz doa euskal gizartean eta ezker abertzaleak datozen bizpahiru urteetan emango dituen urratsak garrantzitsuak izango dira eszenatoki berri horretan kokatzeko. 300.000 botoko lur zorua Hego Euskal Herrian ez da txantxetako abiapuntua, batasunari eusten badio bederen.\nKanal hauetan artxibatua: Aktualitatearen Gakoak 2016 | Politika | Alderdi politikoak | Udal eta foru hauteskundeak 2015\nAktualitatearen Gakoak 2016 kanaletik interesatuko zaizu...\nAktualitatearen gakoak 2016\nNafarroa: zero urtea


ARRAUNAK BETEKO DU BEHE BIDASOA ESKUALDEKO KIROL AGENDA : KIROLETIK\nARRAUNAK BETEKO DU BEHE BIDASOA ESKUALDEKO KIROL AGENDA\n19 Abu, 2021\nAsteburuan jokoan jarriko diren hiru banderak Hondarribiko Ondartza Futbol zelaian aurkeztu ziren, futbol klubak mende erdia betetzen duela omentzeko.\nBehe Bidasoa eskualdeko arraun jarraitzaileentzat asteburu jarrantzitsua izango du iristear dagoena. Larunbatetik igandera bitarte, hiru bandera jokatuko dira Hondarribian: larunbatean KAE 2 mailari dagokiona eta igandean, ETE eta Eusko Label Ligei dagokiena. Bada, dena prest da arraunak Behe Bidasoa eskualdeko kirol agenda betetzeko.\nHondarribia Futbol Elkarteak bere sorreratik mende erdi bete ditu eta omenaldi gisa, Hondarribiko Arraun Elkarteak hiru banderen aurkezpena egitea bertan gauzatzea adostu zuen. Bertan, Hondarribiko Arrantzaleen Kofradiako XV: Bandera, XIII Txingudiko Bandera – Ondoan Sari Nagusia eta Hondarribiko XXXIV. Bandera – Mapfre Sari Nagusia aurkezten izan dira Txomin Sagarzazu alkatea, Miguel Aguado MAPFRE enpresaren Gipuzkoako zuzendari komertziala, Iñaki Gonzalez arrantzaleen kofradiako kidea eta Joxemi Elduayen Hondarribi Arraun Elkarteko presidentea.\nHiru banderen ordutegiak.\nLarunbatean, eguerdiko 12:00etan, Hondarribia B traineruak badiako urak testatuko ditu. KAE 2 ligako azken bandera jarriko dute jokoan eta KAE 1 ligara igotzeko playoffak izango dituzte jomugan. ‘Txotxuak’ oraindik ez dute banderarik irabazi, nahiz eta lehen jardunaldian KAE-2 ligako denborarik azkarrena burutu, lehen estropada hurak ez zuen banderaren saririk. Sailkapenean hirugarren postuan kokaturik daude, bataz beste 7,18 puntu batu dituztelarik. Busturialdea eta Portugalete dira KAE 2 mailako liderrak eta horientzako erabakigarria izango da larunbateko bandera: lortzen dituzten emaitzen arabera, bietako bat zuzen igoko da KAE 1 mailara.\nIgandeari dagokionez, 11:40ean XIII. Txingudiko Bandera – Ondoan Sari Nagusia jarriko da jokoan. ETE Ligako zein Euskotren Ligako ontziak lehiatuko dira bertan. Euskotren Liga bukatu den arren, Kontxako Estropada begi-bistan dute emakumezkoen traineruek eta prestaketan jarraitzeko, Euskotren Ligan banatzen diren sari berdinekin, emakumezkoen estropada zirraragarria prestatu du Hondarribia Arraun Elkarteak.\nBukatzeko, 12:00etan, asteburuko plater nagusia jokatuko da: Eusko Label Ligako Hondarribiko XXXIV. Hondarribiko Bandera – Mapfre Sari Nagusia.\nJoxemi Elduayen klubeko presidenteak aurtengo estropadez gozatzeko deia egin die zaleei, “zuhurtziaz eta bizi dugun egoera errespetatuz”. Ildo horretan, estropadak egiteko ezarritako segurtasun-neurrien barruan, eta egindako kontingentzia-planean ezartzen ziren eskakizunak aintzat hartuta, eta Hiriko Udalarekin ados jarrita, bigarren urtez jarraian erabaki da bai hondartzako kai-muturra bai arrantza-portuko kaia erabat itxita egotea publikoarentzat, estropadak egiten diren bitartean.\nHondarribia Arraun Elkartetik gogorarazi nahi izan dute itsasoz estropadak ikustera joateko aukera izango dela eta, nolanahi ere, zalegoari deia luzatu diote, "goizetik berdez jantzi eta banderak balkoietan jartzeko".


"Bizitzeko gogoak batzen gaitu" - Zarautz - Zarauzkohitza.eus\n"Bizitzeko gogoak batzen gaitu"\nAmaia Urbieta 2022-01-12 09:00\nOlatz Mercader eta Lia Ramos, egutegia esku artean dutela. (Amaia Urbieta Arruti)\nIzan Inurri elkartearen egutegian ageri dira Mercader eta Ramos zarauztarrak. Bularreko minbiziaren inguruko estigmez eta karga gehigarriez aritu dira solasean.\nEz zuten sekula pentsatu ere egingo Olatz Mercaderrek (Zarautz, 1976) eta Lia Ramosek (Palacagüina, Nikaragua, 1995) egutegi batean erdi biluzik aterako zirenik. Bizitzak espero gabeko bueltak ematen ditu ordea, eta orain, hamaika hedabidetan ageri den egutegi bateko protagonista dira.\nHelburu bikoitzarekin plazaratu dute egutegia: batetik, Izan Inurri elkartearentzako dirua biltzeko; eta, bestetik, bularreko minbizia izan duten emakumeen gorputzak ikusarazteko. Gaitza lehen pertsonan bizi dute bi zarauztarrek, eta egoera berdinean zeuden emakumeekin esperientziak elkarbanatzeko beharrak eraman zituen Izan Inurrirekin harremanetan jartzera. Lasarte-Orian (Gipuzkoa) sortutako elkarte xumea da Izan Inurri, eta minbizia pairatu dutenek zein beraien senitartekoek dituzten beharrak identifikatzea eta horiei konponbidea ematen ahalegintzea du xede.\nMercaderrek elkartearen sortzaileetako bat telebistan ikusita izan zuen Izan Inurriren berri, eta orain gutxi zarauztarra bera atera da telebistan elkarteaz hitz egiten, egutegiaren karietara. «Orduan, emakume batek hots egin zidan nirekin kafe bat hartu nahi zuela esanez», dio. Sarea handitzen doa apurka-apurka, beraz. Ramosek sare sozialen bidez egin zuen harremana Mercaderrekin. «Minbiziaren kontuari dagokionean, bakarrik nengoen fisikoki. Gaitza nuela jakin nuenean sentitu nuen ezin nuela nire inguruko jendearekin hitz egin horretaz, eta behar nuen egoera berdinean zegoen jendearekin hitz egitea», azaldu du. Ez zekien nora jo, baina Mercaderrengan eta Izan Inurri elkartearengan bilatu zuen babesa.\nElkarteak egutegiaren ideia proposatu zienean, beste zenbait inurrirekin batera animatu ziren bi zarauztarrak, baina diotenez, ez zekiten oso ongi zertara zihoazen. Hitzordura bertaratu zirenean, argazkilariak esan zien: «Kulerotan jarriko al zarete?». «Imajinatu! Ulia mendian geunden eta izugarrizko hotza egiten zuen», oroitu du Mercaderrek. Ezusteak ezuste, arroparekin batera erantzi zituzten lotsak, eta erdi biluzik atera ziren guztiak argazkietan. Ez zuten zalantzarik izan, «oso kontu organiko eta espontaneoa» izan zela dio Mercaderrek. Iratxe Etxeandiak egin zituen argazkilari lanak, eta hura ere auzian murgilduta dago. Argazkiak «energia goxo eta maitekorrean» egin zituztela diote biek, eta oso naturala izan zela.\nEroso sentitzen dira Ramos eta Mercader Izan Inurriko ekimenetan, beraien hitzetan, ez dituztelako «kondeszendentziaz» tratatzen. «Beti esaten dugu gu ez gaituela gaixotasunak batzen, bizitzeko gogoak baizik». Izan ere, kupidatsu tratatu ohi dituztela sumatu izan dute sarri biek, eta hori areagotu egiten dute gaixotasunak dituen ebidentzia fisikoek. Mercaderrek azaldu du burusoil geratzea egokitu zitzaiola udan, eta ez zituela zapiak eta ileordeak jasaten. «Orduan, jendeak ikusten zaitu, eta ohartzen zara batzuek maitasunez begiratzen dizutela, eta beste batzuek izututa».\nBurusoilez gain, orbainek eta azaleko markek pisu handia dute egutegiko irudietan. Mercaderren arabera, 16.000 mastektomia egiten dira espainiar estatuan urtean, eta kendutako bular horietatik 4.000 berreraikitzen dira. «Hau da, 12.000 emakume geratzen dira titi bakarreko urtean». Mercader ohartu zen ez zegoela bular bakarrentzako titi-zorrorik edota bainujantzirik. Protesia sartzeko zorroa zutenak topatu zituen, baina bestelakorik ez.\nZergatik berreraikitzen du bularra operazioagatik galdu dutenen laurdenak soilik, ordea? Gizarte Segurantzak ordaindutako operazioa izan ohi da eta erabaki guztiak dira zilegi, baina berreraikuntzarena bide «zail eta mingarria» dela azaldu dute bi zarauztarrek. Mercaderrek bere kasua kontatu du: «Ni operatu nindutenean horretarako aukera eman zidaten, baina guztira zortzi orduz egon beharra neukan anestesiarekin, bi ebakuntza egin behar zizkidaten konplikatzeko aukerak zituztenak, horrek suposatzen duen guztiarekin. Minbizia kentzeko hiru aldiz operatu ninduten, eta kimioterapiarekin hasi gabe nengoen. Egoera horretan, surrealista iruditzen zitzaidan bularra berreraikitzen hastea. Nik bizi nahi nuen».\nBestalde, Mercaderrek dio sistemak bultzatzen dituela bularra berreraikitzera. Minbizia mota hori igaro duen lagun bati gertatutakoa azaldu du: hasieratik esan zuen berak ez zuela nahi bularra berreraiki, eta kentzeko operazioan, berak hala eskatu gabe, azal apur bat laga zioten, aurrerago iritziz aldatuko balu ere. «Halako erabakiak infantilizatzeko joera dago, eta tratatzen gaituzte geure gorputzaren gaineko erabakiak hartu ezin bagenitu bezala», ondorioztatu du zarauztarrak. Errealitate hori ikusaraztea ere badu helburu egutegiak, eta biek azpimarratu dute epaiketak soberan daudela erabaki horri dagokionean.\nLiak uste du berreraikitzeko erabakiaren bidegurutzean dagoen emakumeren batek egutegia ikusten badu, eta gizarteak ezartzen dion presio estetikoagatik berreraiki beharra sentitzen badu, gutxienez apur bat gehiago pentsatuko duela erabakia hartu aurretik. «Eta berreraikitzea erabakitzen badu, izan dadila berarengatik, ez jendea tematu delako. Ikus dezatela ondo dagoela bular bakarra edukitzea».\nAmorruz gogoratu du Mercaderrek behin prentsan zirujau plastiko bati irakurri ziona. «Hark zioen bularra berreraikitzen zuten emakumeak %19 zoriontsuagoak zirela. Benetan behar al dugu autoestima horrela txikitzea hau pasatu dugun emakumeok? Nik titi bakarra daukat, eta zoriontsua izan naiteke edo ez, bi izango banitu bezalaxe», egin du azpimarra.


Berako Mendi Maratoi Erdia bigarren urtez bertan behera utzi dute - Bortziriak - Erran.eus\nBerako Mendi Maratoi Erdia bigarren urtez bertan behera utzi dute\nTtipi-Ttapa 2021-02-17 12:00\n2022an elkar ikusteko hitzordua iragarri dute: 2022ko apirilaren 10a.\nAurten ere, 2021ean, Berako Mendi Maratoi Erdia ezin izanen dutela antolatu iragarri dute Manttale Mendi Lasterketa eta Agerra Mendi taldeek sare sozialetan. Izan ere, 2020ko edizioa ere bertan behera utzi behar izan zuten.\nAntolatzaileen hitzetan aurten «ere ez da posible izanen Maratoi Erdia antolatzea». Pandemiak «ez du etenik ematen» eta egoera sanitarioaren bilakaera «ez da guztioi gustatuko litzaigukeen bezainbertze hobetu». Antolatzaileek adierazi dutenez «ez dakigu hemendik bi hilabete eta erdira egoera nolakoa izanen den, lasterketa egiteko intentzioa genuen datan». Baina, argi dute «Berako Mendi Maratoi Erdia beti antolatu dugun moduan ezin izanen litzatekeela ospatu». Izan ere, egun honetarako «550 korrikalari, 200 boluntario eta publiko aunitz» biltzen da. Egoera honen aitzinean, eta «atsekabez», lasterketa bertan behera uztea erabaki dute.\nBertzalde, oharra urte hauetan guztietan «lasterketa posible izatea egiten duten boluntarioei, korrikalariei, enpresei, saltokiei eta erakundeei eman diguten laguntza eta animoengatik» eskerrak eman nahi izan dizkiete.\nAzkenik, 2022an elkar ikusteko hitzordua iragarri dute: 2022ko apirilaren 10a.\nKirola Bortziriak Bera


Ekodiseinuaren ziurtagiria: A kalifikazioa duten igogailu eraginkorrak - Orona\nEz da kasualitatea gure marka berdea izatea.\nORONA da Ekodiseinuko ziurtagiria eskuratu duen munduko lehen igogailu-enpresa,\nISO 14006 arauari jarraikiz.\nZer da EKODISEINUA?\nProduktuaren fase guztien kudeaketa "garbia" dela adierazten du, hasi diseinutik eta produktuaren balio-bizitzaren amaieraraino: gutxieneko isuriak, produkzio-praktika onak eta kontsumo-murrizketak.\nGaldetu gure aholkulariei nola hobetu zure igogailuaren energia-eraginkortasuna\nOrona 3G igogailuek kalifikazio-maila gorena (A) eskuratzen dute kategoria guztietan.\nORONAn laguntza eta aholkua eskaintzen dizugu:\nZure eraikinerako energia-ziurtagiriak lortzen, herrialde bakoitzean indarrean dauden arauei jarraikiz.\nEnergia-eraginkortasunaren azterketa egiten, instalazio bakoitzaren optimizaziotik eratorritako ekonomia-aurrezkien azterketa eginez.\nEnergia-ingeniaritzaren eko-Orona zerbitzuak\nEnergia-sailkapena eta VDI 4707 araua\nVDI 4707 araua igogailuentzako arau espezifikoa da, etxetresna elektrikoen energia-sailkapenean oinarritua, eta Alemaniako ingeniari independenteen elkarte batek garatua. 7 kontsumo-mota definitzen ditu arauak, A-tik G-rainokoak, igogailuak energia nola baliatzen duen kontuan izanik. A sistema eraginkorrena da. Erakunde independente batek egiten du ebaluazioa, eta maila zehazteko, bi giltzarri hauek erabiltzen dira: erreferentziazko ibilbide batean erabiltzen den energia, eta stand-by moduan behar den energia. Sailkapenaren azken emaitza eraikin-motaren, ibilbidearen, erabilera-maiztasunaren eta kargaren araberakoa da.\nEraikinaren ingurumen-eraginak murriztea da helburua, bizi-zikloaren fase guztiak kontuan izanik, eraikitzen denetik botatzen den arte. Eraikin baten eraikuntzan parte hartzen duten guztien inplikazioa lortzeko, HQE ziurtagiriak eraikin baten ingurumen-kalitatea definitzen duten 14 helburu aurreikusten ditu. 4 familiatan banatzen dira helburu horiek: ekoeraikuntza, ekokudeaketa, erosotasuna eta osasuna. HQE prozesuan txertatutako proiektuen kasuan, 14 helburu horiei buruzko dokumentu zehatzak ematen ditugu, igogailuei aplikatzen zaizkienak.\nLortu BREEAM kredituak\nBREEAM (Building Research Establishment Enviromental Assessment) eraikuntzaren jasangarritasuna ebaluatzeko eta ziurtatzeko metodo liderra da munduan. Diseinu jasangarria hobeto praktikatzeko estandarra zehazten du, eta eraikinaren ingurumen-portaera deskribatzeko erabiltzen den de facto neurketa bihurtu da.\nOronaren ekodiseinuari eta energia-balantzea zero duten igogailuetarako teknologiari buruzko xehetasun gehiago ezagutzeko, deskargatu dokumentazio hau:\nOrona ekodiseinua PDF [1,3 MB]\nGehienezko energia-kalifikazioa, VDI 4707 arauari jarraikiz


IKT – 2 orrialdea – Teknologia berriak euskararekin uztartuz…\nFacebook-ek euskarazko itzultzaile automatiko bat jarri du orrialde-kudeaketan\nBy Administratzailea-EIBZ in Sare sozialak\nFacebook-en “erakunde orriak” kudeatzen dituztenek (hau da, ez profil pertsonala baizik eta beste era bateko orriak), aukera daukate duela zenbait astetatik, edukia hizkuntza batean baino gehiagotan sartzeko. Gainera, zenbait kasutan, itzulpena laguntzen dizu automatikoki proposatutako testuarekin, baita euskara tartean denean ere. Iturria: Sustatu\nBada, EIBZn froga egin nahi izan dugu, Facebook-eko ezarpenak aldatu, hizkuntz anitzetan argitaratzea gaitu eta Sustaturen albistearen hasierako zatia gure orriko mezu berrian txertatu dugunean, hizkuntza askotara itzultzeko aukera izan dugu. Gaztelania hautatu eta hona emaitza:\nOhi den bezala, euskaratik gaztelaniarako itzulpen automatikoak oso txarrak dira. Ez zaitezte fida! Edozein kasutan, Sustatukoekin bat gatoz: Erabili Facebook euskaraz!\nSites berria denon eskura\nDuela gutxi Sites berriaren argi-ilunak azaldu genituen hemen. Bada, dagoeneko Sites berria denon eskura dago, ez dago mugatuta Hezkuntzako kontuetara, Gmail kontua duen orok erabil dezake plataforma berritua. Sartzeko aski dugu helbide honetara jotzea: https://sites.google.com/new. Gune berri bat sortu nahi badugu, Drive-n bertan topatuko dugu bidea, ohiko Berria botoia sakatuz eta Gehiago atalean Google Sites hautatuta.\nHemendik aurera, guneak Google-ren edozein konturekin parteka ditzakegu, gure domeinukoa izan ala ez. Albiste ona da, inondik ere, ea laster argitzen diren gainerako ilunak!\nNabigatzaileen gehigarrien artean Nimbus praktikoenetakoa da, inondik ere. Aurreko batean, ordenagailuko irudiak hartzeko Lightshot programa gomendatzen bagenuen ere, Nimbus ez da atzean gelditzen: irudiak hartzeaz gain, bideoa egiteko ere balio baitu, honela, oso erraz egin ditzakegu bideo-tutorialak, esaterako, ikasleei azalpenak emateko. Bestalde, irudiak hartu ondoren, oinarrizko edizioak ere egin ditzakegu, testua gehitu, geziak txertatu…\nGehigarria Chromen nahiz Firefoxen instala dezakegu edota programa deskargatu eta ekipoan instalatu. Android mugikorrentzako bertsioa ere badu.\nOndoko bideoan erakusten dugu nola instalatu, zein diren bere ezarpen nagusiak eta nola erabili. Continue reading\nGoogle inprimakietan fitxategiak igotzeko aukera zabalik\nPNTEn iragarri berri dutenaren arabera, dagoeneko irakasleok beste galdera mota bat dugu eskura Google inprimakietan: Kargatu fitxategia.\nZUZEU Gorka Azkarateren eskutik:\nNola instalatu LibreOffice 5.2 + Hobelex (tutoriala)\nOrdenagailuko pantailaren irudia hartu nahi dugunean, biderik errazena da ImpPant tekla sakatzea.\nImpPant tekla eskuinaldean topatuko duzue normalean mahaiko ordenagailuetan, zenbakietatik hurbil. Kontua da honela eginez gero, pantaila osoaren irudia hartuko duzuela, eta gero dokumentu batean itsatsi beharko dugu gorde edo partekatu nahi badugu, irudia editatzeko ere inolako aukerarik izan gabe.\nHori dela eta, pantaila hartzeko sistema hori baztertuko dugu eta bide hobeak hautatu beharko genituzke.\nEgun, programa asko dira lan hauek egiteko, eta nabigatzaileetan gehigarriak ere bai, baina guk aspalditik erabiltzen dugun programa gomendatu nahi dizuegu: Lightshot. Zergatik? Arrazoi ugariak dira, besteak beste, doakoa da, erabiltzen erraza, nahi dugun pantailaren zatia har dezakegu, ondoren editatzeko aukera errazak ditu (testua gehitu, geziak….) eta Interneten ari garenerako nahiz gure ordenagailuko edozein irudi hartzeko balio du. Garai batean blog honetan bertan idatzi genuen tutorial bat honen inguruan, orain, berriz, bideo honetan azaltzen dizuegu instalazio prozesua eta funtzionamendua labur-labur.\nLightshot programa deskargatzeko: http://app.prntscr.com/\nGoogle Sites berria\nGoogle Sites berria dagoeneko probatu dugu eta hasierako unean gustatu bazaigu ere, plataforma berrituaren argi-ilunak aipatuko ditugu hemen. Egia esan, ilunak argiak baino gehiago dira, baina espero dezagun ilun horiek ere denborarekin argitzea.\nHas gaitezen alderdi positiboen zerrenda osatzen:\nHizkuntza: interfazea euskaraz topatuko dugu, gure kontua hizkuntza horretan konfiguratuta badugu, noski.\nErabilerraztasuna: dudarik gabe, Google-n atal hau lehenetsi dute gunea berritzerakoan. Orain ezin errazago txerta ditzakegu dokumentuak, irudiak, bideoak…, ordenagailutik zuzenean kargatuz edo arrastatuz nahiz gure Drive-tik zuzenean hautatuz; izan ere, Drive-ren eta Sites-en arteko integrazioa erabatekoa da.\nDiseinu moldagarria: Sites berrian sorturiko guneak edozein gailutara egokitzen dira era automatikoan inolako arazorik gabe, eta aurrebistan mugikorrean, tabletan edo ordenagailuan nola ikusiko den egiazta daiteke klik bakar batez batez. Txertatzen diren elementuak ere oso erraz egoki daitezke nahi dugun tamainara baita nahi dugun lekuan kokatu ere.\nElkarlanerako tresna gisa ere hobea da: orain elkarrekin edita daiteke gunea aldi berean.\nGmail-eko birbidalketa automatikoak nola egin\nIrakasleok posta-helbide bat baino gehiago erabiltzen dugu maiz; izan ere, Hezkuntzako kontuaz gain, beste bat izan ohi dugu, pertsonala. Gutxien erabiltzen dugun postako mezuak askotan irakurri gabe geratzen zaizkigu, baina hori ekiditea oso erraza da birbidalketa automatikoak ezartzen baditugu kontu batetik bestera. Bideoan azalduko dugu urratsez urrats nola egiten den.\nEuskarazko testuak itzultzen lagunduko digun Androiderako tresna berria dugu mahai gainean: Mitzuli.\nLabetik atera berri den tresna honek Google Translatorrek egiten duen modu berean itzultzen du:\nTeklatuaren bidez, testua aplikazioan bertan idatziz.\nKameraz, itzuli nahi dugun testuari gure gailu mugikorraren kamera erabilita argazki bat ateraz.\nAhotsaren bidez, itzuli nahi dugun testua ozen esanez.\nOraingoz, Mitzulik afrikaansa, aragoiera, asturiera, daniera, errumaniera, esperantoa, euskara, frantsesa, galiziera, gaztelania, hindia, indonesiera, ingelesa, italiera, katalana, kroaziera, malaysiera, nederlandera, okzitaniera, portugesa, suediera eta urduarekin egiten du lan.\nGooglek euskara integratuko du Android 5.0 Lollipop sistema eragilean. 68 hizkuntzatan erabili ahal izango da; horietatik 15 lehen aldiz sartu ditu konfigurazioan —tartean, euskara eta galiziera—.\nGooglek iragarri duenez, Nexus 6 eta Nexus 9 izango dira Android 5.0 sistemaren eguneraketa izango duten lehen gailuak; Nexus 5, 7, 10 eta 4ak eta Google Play Editions-eko gailuek ere hurrengo asteetan izango dute eguneratzeko aukera.\nInterneten ikusi dugun zerbait deskribatzen ari garenean, irudi batekin lagunduta badago, ulergarriagoa izango da irakurriko duenarentzat, argiago izango du zer bilatu behar duen.\nLan hori egiteko, gure nabigatzailean (Firefox) gehigarri bat instalatuta daukagu: LightShot.\nTresnak >> Gehigarriak >> Eskuratu gehigarriak\n(Chromen >> Herramientas >>Extensiones)\nBehin instalatu dugula eta nabigatzailea berrabiarazi dugula, nabigazio tresna-barran ikono berri bat azalduko zaigu:\nSarean zerbait interesgarria ikustean, ikono horren gainean sakatuko dugu eta pantalla belztuko zaigu. Saguarekin gorde nahi dugun aldea aukeratuko dugu:\nIkono horiekin gorde egingo dut, kopiatu, inprimatu edo, zuzenean, beste aplikazio batera bidali.\nGehigarrietan “screenshot” bilatuz gero, aplikazio gehiago aurkituko duzue.\nBatzuetan lagun askorekin eta talde desberdinekin lan egin behar dugu. Horrelakoetan, sarrera ontzia ongi antolatuta izatea ezinbestekoa da eta behar den iragazkiak sortuta izatea.\nLagun bakoitzeko iragazki bat sor dezakegu edo, errazago, gure helbide elektronikoa pixka bat alda dezakegu eta talde bakoitzari helbide desberdin bat eman, ondoren, hemendik abiatu iragazkia sortzeko.\nAdibidez, jar dezagun Google ikastaroa toki batean baino gehiagotan ematen ari naizela. Talde bakoitzeko etiketa bat izan beharko nuke eta mezuak taldearen arabera iragazi fundamentuz erantzun ahal izateko. Ikasleen helbideak banan-banan sartzea lan handia denez, helbide berri bat gehituko dut.\nBetiko moduan “ezarpenak” ataletik abiatuko naiz. Bertan, “kontuak” fitxa aukeratuko dut eta “Gehitu daukazun helbide elektroniko bat” sakatuko dut.\nIrekiko zaigun leihotxoan, talde horretan erabiliko dugun helbidea jarriko dugu. Helbide hori gurea izango da, baina horrelako zerbait gehituko diogu: gure.helbidea+alias@gmail.com (+ataldea, +goizekoak, +dbh2). PNTE kontua badugu, gurehelbidea+alias@educacion.navara.es jarriko dugu.\nKonfirmatzeko mezu bat bidaliko digu eta bertan lotura aurkituko dugu. Hori sakatu ondoren, gure ordezko helbidea prest dugu.\nBerriro ere “ezarpenak >> kontuak” atala bisitatuko dugu eta hor aldatuko dugu erantzuteko helbidea:\nBerez, eta ezer aldatzen ez badugu, erantzun botoia sakatzean, gure helbide nagusia azalduko da. Talde bakoitzak helbide bakarra erabiltzea nahi badugu, hobe lehenengo aukera hartzea “erantzun mezua bidaltzeko erabili zen helbidetik”.\nBigarren helbide horretara bidaltzen dituzten mezuak ordenan izateko, iragazkia sortu beharko dugu:\nHiztegietan bilaketa bereziak\nFiled under Sailkatugabeak\nGure ikastaro bakoitzean gai desberdin bat jorratzen badugu ere, batzuetan batean landu dena besteetarako oso interesgarria izan daiteke.\nAste honetan EHOI 2 ikastaroan nire lankide Iñaki Mundiñanori galdera hau egin zioten:\nGure betebeharretan askotan materiala prestatzen ari gara. Nik hitz zerrendak helburu konkretu batekin behar izaten ditut. Izan ere, fonema edo silaba egitura bat jorratu nahi izanez gero, irizpide hori betetzen duten hitzak behar ditut. Elhuyar hiztegiaren bilatzailea erabili ohi dut baina ez da oso konkretua, edo nik ez dakit erabiltzen. Dena den, horretarako baliabiderik ezagutzen duzue?\nAdibideak jarriko ditut. Haur batekin /l/ eta /d/ fonemen arteko diskriminazioa landu nahi dudanean, 2 fonema horiek barruan dituzten hitzak bilatzen ditut ( ludoteka, Adela…). Beste batzutan, fonema bat edo fonema multzo bat ( tz ) hitzaren hasieran, tartean eta bukaeran agertzea nahi izaten dut.\nHona hemen Iñakiren erantzuna:\nIñakiren blogean hiztegien bilduma aurkituko dugu, horietan bilaketak hobetzeko trikimailurik ez, ordea, horregatik ekarri dut hona.


Ekintzailea? Dirua lortzeko gida | Consumer\nEkintzailea? Dirua lortzeko gida\nBeren lehen enpresa sortu nahi duten ekintzaileek beraientzat prestatutako kreditu batzuk erabil ditzakete, mikromaileguak barne\nIrudia: ING Nederland\nLehen enpresa proiektua bultzatzeko oztopo nagusia dirua aurkitzea da. Non lortu? Nahikoa aurrezkirik ez dagoenez, bankuek eskaintzen dituzten ekintzaileentzako finantziazio-bideren bat sinatzea beste aukerarik ez dago. Negozio bat martxan jartzeko dirua lortzea erraza ez bada ere, kreditu horiek baldintza hobeak dituzte kontratatzerakoan, eta ia berehala jartzen dute dirua autonomoaren eskura. Gida honek ekintzaileei lagunduko die beren ideia gauzatzeko behar duten dirua lortzen.\nEkintzailea naiz, nola finantzatu dezaket?\nNegozio bat garatzeko unerik zailena hasieran da. Nondik atera dirua? Kasu askotan, nahikoa aurrezkirik gabe, kreditu-linea bat eskatzea besterik ez dago, eta, ahal bada, hura formalizatzeko baldintzarik onenekin.\nEnpresariek aurkeztutako eskari horri erantzuteko, banku-erakundeek negozio bat sortzeko nahiak asetzeko maileguak dituen eskaintza bat prestatu dute. Ez dira kreditu bigunak, ez dira halakoak, baina eskatu nahi dutenek oso proposamen egokiak dituztela jakin behar dute.\nKasu askotan, ekintzaile gazteenentzat maileguak dira, baina beste batzuetan, berriz, lehen enpresa izateko baldintza bete beharko da, adina edozein dela ere. Mikrokredituak ere ematen zaizkie, baliabide ekonomiko gutxi dituzten eta beren negozio baten bidez beren burua erabili nahi duten pertsonentzat. Beren interesetarako askoz ere baldintza onuragarriagoak dituzte, eta interes-tasak oso gutxitan gainditzen dute muga% 10 baino gehiago.\nDatozen hilabeteetan enpresa-proiektu bat hasteko moduan dauden pertsonek hainbat proposamen dituzte, eta bankuek garatu dituzte eskakizun hain zehatz horiei erantzuteko.\nBat Euskadiko Kutxatik dator, eta kreditu-lerro berezi bat prestatu du, Orain Finantziazio Planaren bidez, autonomoentzat. Negozioetarako edo enpresentzako inbertsio berriei aplika dakieke, gehienez ere 10.000.000 euro fakturatzeko eta gehienez 500.000 euro eragiketa bakoitzeko.\nBestalde, Unicajak ekintzaile berriei egokitutako linea bat eskaini nahi du. Lehen Enpresa Mailegua da, inbertsioaren% 80 gehienez, eta gehienez 18.000 euro. Produktu honen onuradunek bost urteko amortizazio-epea izango dute. Merkataritza-estrategia gisa ematen du, merkeagoa izan dadin zure enpresarako beste produktu batzuekiko lotura (kontu profesionalak, kreditu-txartelak…). etab. ).\nFinantza-erakundeek sortzen duten joera horren barruan, Banco Santanderrek aurreko ereduen antzeko proposamena du. Negozioen Hasiera Maileguaren zati bat. Finantzaketa handiagoa behar duten eskatzaileei zuzendua dago, kasu honetan 600.000 euroraino. Amortizazio-epe oso malgua du, urte batetik zazpi urtera bitarteko itzulketak onartzen dituena, eta baldintza bakarra du: kontu korronte bat irekitzea maileguaren ordainketak helbideratzeko.\nEta, hala eta guztiz ere, formatuetako bat ere ez bada baloratzen, azken baliabide gisa Banco Sabadellen eskaintza osatzen duen Mailegu Ekintzailea geratzen da. Kontratatzeko baldintza bereziak ditu (batzorde txikiak eta beti tasa finkoa dutenak), eta inbertsio osoa ordaintzen duelako nabarmentzen da. Eskaera onartuz gero, kontratuaren epeak errespetatu eta eskatutako zenbatekoak bost urteko epean itzuli besterik ez da egingo. Gainera, 12 hilabeteko gabealdi batez gozatzeko aukera dago.\nEkintzaile izateko prest dagoenak beste aukera bat du bere interesetarako, betiere behar adinako bideragarritasuna duen enpresa-plan bat aurkezten badu. Posible da mikrokredituei esker, Microbanek sustatu dituen ekintzaileentzako eta negozioetarako, urtean 60.000 euro baino gutxiagoko errentak dituztenentzat.\nHorren truke, gehienez ere 25.000 euro jasoko dituzte, beren enpresa-proiektua azkar hasteko. Onuradunak izango dituen ekarpen nagusietatik bi honako hauek dira: batetik, eragiketaren bizitza osoan interes-tasa finko bati egokituko zaizkiola eta, bestetik, amortizazio-epe bat sei urtekoa izango dela, sei hilabeteko gabealdia egiteko aukerarekin.\ndiru enpresak ganar dinero-eu kredituak lan


Hezkuntza Eskaintza - Iraurgi Ikastetxea\nIRAURGI Ikastetxea, Hezkuntza-Eskaintza integrala\nUrola Bailarako Elizbarrutiak eta hainbat erlijio-elkartek sustatutako ikastetxea gara.\n1.- Ikastetxe hau Elizak eragindako Hezkuntza-komunitate baten partaide da eta bere egitekoak bi printzipio funtsezko eta aldaezinei jarraitzen die:\n- GIZAKIA ETA GIZARTEAREN IKUSPEGI KRISTAUA.\n- EUSKAL HERRIAREN ONDASUN KULTURALAREKIKO LEIALTASUNA, EUSKARAREN ERABILERA BEREZIKI SUSTATUZ.\n2.- Irakaskuntzari dagokionez, gizarteak eskaini behar duen askatasunaren barnean, hezkuntza-komunitate honek aipatu ditugun funtsezko bi printzipio horiei dagokien proiektu bat eraman nahi du aurrera.\nHorregatik, bakoitzak duen askatasunaren bitartez, hezkuntza-komunitate honetan sartzea aukeratzen duten guztiei hezkuntza-proiektu honekiko leialtasuna eta konpromisoa eskatzen zaie.\n3.- Ikastetxe honek, kokatuta dagoen Urola Erdiko giza-komunitateari zerbitzu bat eskaintzen diola uste du, ikastetxe kristaua eta euskalduna den aldetik.\n4.- Erakunde eragileari dagokio, ikastetxe honen ahaleginak bideratu behar dituzten funtsezko printzipioekiko leialtasuna zaintzea. Erakunde horrexen lana izango da, baita ere, dagokion zeregin hori betetzeko neurriak hartzea eta, bereziki, erakundearen Zuzendaria izendatzea eta berria aukeratzea.\n5.- Hezkuntza-komunitate honetako partaide guztiek, ikastetxean duten eginkizuna eta lekuaren arabera, ikastetxeak berak ezarriak dituen helburuak betetzearen alde parte hartzeko eskubidea eta betebeharra dute.\n6.- Ikastetxea, ikasleen heziketa integral baten zerbitzura dago, aipatu ditugun funtsezko printzipio horietan oinarrituko den heziketa hain zuzen ere. Bai ikasleen errealizazio pertsonalari begiratuta, eta baita ikastetxearen aurrerabidea kontuan hartuz ere, ikasleen heziketaren oinarrizko betebeharra beraien parte-hartzea izango da.\n7.- Ikasleen gurasoek ikastetxearen kudeaketan parte hartuko dute:\n■ Erakunde eragilearekin eta irakasleriarekin batera, gurasoek, ikastetxearen printzipio eragileak gauzatuko dituen hazkuntza-proiektuan parte hartuko dute.\n■ Gurasoek, ikastetxeak dituen hezkuntza-helburuak zaintzen eta eragiten lagunduko dute.\n8.- Ikastetxeko irakasleriak bere gaitasun profesionala eta bokaziozko ardura eskainiko ditu hezkuntza-komunitateko beste taldeekin batera finkatutako proiektua aurrera eramateko.\n9.- Eskaintzen den heziketak ikasleen askatasuna errespetatuko du, erlijio mailan bereziki, funtzionamendu akademikoari dagokionean funtsezko printzipioei uko egin gabe.\n10.- Ikastetxe honek edozein sinesmen, jatorri eta egoera sozialetako ikasleak onartzen ditu, ateak zabalik daude edonorentzat.\n11.- Ikasleen heziketa integralean sartuko da gizarteko partaide eta euskaldun izateak dakartzan konpromisoak hartzeko gai izatea, horregatik, ikastetxe honek, errealitatearen ezagutza objektibo batetarako prestatuko ditu bere ikasleak eta kontzientzia kritiko batez jantzi nahiko ditu, baina inolako doktrinatze ideologikorik gabe.\n12.- Ikastetxe honek bokazio aldetik eragingo du errealizazio pertsonala, bertan eskaintzen den heziketak duen izate pertsonala kontutan izanik, eta lanbide baten hautaketan giza- komunitatearen zerbitzura egoteak duen garrantzia azpimarratuz.\n13.- Ikasleen erlijio-heziketa Eliz Barrutiko Komunitateak emandako irizpideen araberakoa izango da.\n14.- Ikastetxe honek duen hezkuntzaren inguruko ikuskera dela eta, bere izaerarekin ados bizitzeko aukera eskaintzen du, balore eta jarrera hauek bultzatzen saiatuz:\n■ Adiskidetasuna eta erantzun beharra.\n■ Askatasuna eta parte hartzea.\n■ Iritzi ezberdinekoen arteko errespetua eta bizikidetasuna.\nKalitatezko irakaskuntza eskaintzen dugu, non irakasle-hezitzaileak bitartekari lana egiten duen, ikasle bakoitza bere ikasketaren protagonista izan dadin bermatuz, bultzatuz eta orientatzen saiatuz.\nIkasleak prestatzen eta heltzen ari diren heinean beraien ahalmenak eta gaitasunak ahalik eta gehien garatzeko aukerak aurkitzen.\nPertsona lehiakorrak hezi beharrean Legezko Pertsonak osatzen, errespetua izanik jarrera honen ardatza.\nElkarrizketarako jarrera, pertsonen arteko harremanak apaltasunez eta tolerantziaz lantzeko gaitasuna, norbere ekintzen erantzukizuna hartzeko ardura eta elkarbizitza giroan heztea dira eskaintzen dugun heziketaren oinarriak.\nHurrengo jarrerak garatzea ikastetxeko estamentu guztietan: zintzotasuna, elkartasuna, apaltasuna, talde-lana, hurbiltasuna, ahalegina, alaitasuna eta sormena.\nKristau-jarreren garapenean, gure elizbarrutietako pastoral-proiektuetan kolaboratuz, eta aldi berean geure pastoral-proiektua garatuz.\nBizitzatik eta bizitzarako, gizartearen aldaketa etengabea kontutan edukiz, eta gure hezkuntza-eskaintza testuinguru berri hauetara etengabe moldatuz. Ikasleak, geroz eta zabalagoa den mundura irekitzeko eta prestatzeko hainbat ekintza eta gaitasun osagarriz hornituz, esaterako, gizarte eta pastoral ekimenetan parte hartuz, behar duen jendeari lagunduz eta norberarentzat aberasgarriak diren era askotako estrategiak garatuz.\n• 0-6 urte bitarteko hezkuntza-eskaintza: Arzubia Hiribidea, 7.\nIraurgi Ikastetxeak eraikuntza honetan 0-3 eta 3-6 urte bitarteko etapak kudeatzen ditu:\nHaur Eskola: 0-3 → Lau hilabetetik 3 urtera bitarteko haurrentzako zaintza - zerbitzua eta hezkuntza-eskaintza zabala.\nHaur Hezkuntza: 3-6 → 3 urtetik 6 urtera bitarteko haurrentzat hezkuntza-eskaintza integrala D ereduan.\nEtapa honetako eraikinean, jangela, atseden-gelak, psikomotrizitate gela eta estimulazio goiztiarreko gelak daude besteak beste. Horretaz gain, ordenagailuak daude gela guztietan eta txikientzako babestutako jolas parkea eta jolastoki estalia ere bai. Barne-instalakuntza guztiak 0-6 urte bitarteko haurren ezaugarrietara egokituta daude.\n• 6-12 urte bitarteko hezkuntza-eskaintza: Jose de Artetxe, 4.\nIraurgi Ikastetxeak eraikin honetan 6-12 urte bitarteko etapa kudeatzen du, Lehen Hezkuntza deritzona. D eredukoak dira gela guztiak, eta Hezkuntza Bereziko gela bat eta Hizkuntza Errefortzuko beste gela bat ere badaude.\nEtapa honetako eraikinak, sukaldea, jangela, soinketa-gela, eliza (erabilera anitzeko aretoa), bideo-gela, informatika-gela, liburutegia eta musika-gela ditu besteak beste. Horretaz gain, bi frontoi, saskibaloiko kantxa eta futbolean aritzeko eremuak dituen jolastoki zabala du.\nEraikin honetako instalazioak eskola-orduetatik kanpo herriaren zerbitzura zabalik egoten dira.\n• 12-18 urte bitarteko hezkuntza-eskaintza: Etxe Alai, 18.\nIraurgi Ikastetxeak eraikin honetan 12-16 eta 16-18 urte bitarteko etapak kudeatzen ditu.\nDerrigorrezko Bigarren Hezkuntza: 12-16 → D eredukoak dira gela guztiak, eta Hezkuntza Bereziko bi gela eta Hizkuntza-Errefortzurako beste modulu bat ere badaude.\nDerrigorrezko Bigarren Hezkuntza Ondorengoa: 16-18 → D eredukoak dira gela guztiak eta bi modalitate hauek eskaintzen dira:\n- Giza- eta Gizarte-Zientziak.\n- Natur- eta Osasun-Zientziak.\n2005. urtetik Cambridge-ko azterketak egiteko ikastetxe baimendua gara (ESOL 285) → Azpeitian ikastetxe bakarra gara baimen hori daukana, eta bailara-mailan ere baimenduak diren ikastetxe gutxien artean gaude. Ikasturte bakoitzean deialdi bat egiten da (maiatzaren bukaeran eta ekainaren hasieran) eta edozein pertsonari irekita dago deialdia.\nEraikin honetan honako instalakuntzak ditugu: soinketa-gela, aldagelak, eliza (erabilera anitzeko aretoa), bi informatika-gela, multimedia-gelak, musika-gela, errefortzu-gelak, teknologia-tailerra, laborategiak, liburutegiak, frontoia duen jolasleku estalia eta futbolean eta saskibaloian aritzeko eremu zabalak dituzten bi jolastoki.


Honek ez arruntak igerilekua taula, hemen Shchara behar ez izateko putzu gidatzeko. Hemen dira, besterik ez suntsitzeko. Hau nola egin ikusiko. . Play jokoa Seiko Pool 2 konektatuta.\nGame Seiko Pool 2 gehitu: 27.12.2010\nJokoa jokatzen: 8693 aldiz\nGame Rating: 4.24 errondan 5 (25 kalkuluen arabera,)


Louise Glück poetaren lanak itzultzeko, Jokin Zaitegi sariketa | Nontzeberri\nHasiera/LITERATURA/Louise Glück poetaren lanak itzultzeko, Jokin Zaitegi sariketa\nElkar argitaletxeak eta Arrasateko AED elkarteak urtero antolatzen dute Jokin Zaitegi itzulpen saria, urte horretako Literaturako Nobel saria irabazi duen idazlearen obra bat euskaratzeko. Aurten Louise Glück poeta estatubatuarrari eman zaio Nobel saria, eta orain haren The Wild Iris poema-liburua euskaratu nahi da.\nLiburu hori itzultzeko gogoa eta gaitasuna dituen edonork har dezake parte lehiaketa honetan. Horretarako, antolatzaileek proposatutako lagina euskaratu beharko du, eta egindako lana AED Elkartera bidali: aed@aedelkartea.eus helbidera. Dokumentu bi igorri behar dira mezuaren barruan: batean, itzulpena bera aurkeztuko da, ezizen batekin sinatua; bestean, ezizen horren ostean dagoen itzultzailea nor den azalduko da, harremanetan jartzeko moduarekin batera.\nLanak aurkezteko epea abenduaren 20ko gauerdian amaituko da.


Etiopiarako hainbat etxetresna dohaintzan eman ditu Fagor CNA Groupek - Debagoiena - Goiena.eus\nEtiopiarako hainbat etxetresna dohaintzan eman ditu Fagor CNA Groupek\nLeire Kortabarria 2015-07-25 00:00\nFagor CNA Groupek emandako etxetresnak kargatzen.\nIntxaurrondotik Wukrora Irabazi asmorik gabeko elkarteko boluntarioak eguenean Fagor CNA Groupek San Andresen (Arrasaten) duen lantegira joan ziren Zaporeak izeneko proiektu solidariorako Fagorrek dohaintzan emandako etxetresnak jasotzera. Beste zenbait elkarterekin ere lanean dihardu Fagor CNA Groupek.\nIrabazi asmorik gabeko elkarte horrek Angel Olaran misiolariarekin batera lan egiten du Tigray eskualdean (Etiopian), elikadura segurtasun gabezia kronikoa duen gune bezala kontsideratzen den eremuan, eta bertako biztanleen bizi baldintzak hobetzea du helburu.\nOlaran misiolariak martxan jarritako Wukroko Saint Mary eskola eskualdeko lanbide heziketaren erreferentzia zentro bihurtu da eta bere sukaldeetan urtero 400 gazte trebatzeaz gain, lagun askori ere jaten ematen dio.\nEskola eta eskualdea azpiegitura egokiez hornitzearen beharretik sortu zen Zaporeak proiektu solidarioa. Era berean egitasmo honek helburu du bertako herritarrei elikaduraren inguruko eta elikagaiak gorde eta prozesatzeari buruzko oinarrizko ezagutzak ematea. Horregatik, irabazi asmorik gabeko elkarte honetako kideek azpimarratu nahi izan dute bertako herritarrak trebatzea eta gaitasuna ematea dela eskualdearen garapenean laguntzeko modurik eraginkorrena, pairatzen duten elikadura segurtasun gabezia egoerari irtenbidea emate aldera.\nEskola baterako etxetresnak\nGauzak horrela, markaren esentzia eta gizarte inplikazioari jarraipena emanez, Fagor CNA Group proiektu solidariora batu da eskolako sukaldea hornitzeko eta Ostalaritza eta Gastronomia eskola martxan jartzeko erabiliko diren hainbat etxetresna dohaintzan emanez. Modu honetan, Fagorrek dohaintzan emandako guztiari esker, elkarteak bere sukaldeak hornitzeko behar zituen etxetresna guztiak lortu ditu: garbigailuak, ontzi garbigailuak, hozkailuak, plakak, sukaldeak eta baita mota guztietako etxetresna txikiak eta sukaldeko tresneria ere.\nHonekin, Donostiako elkarteko boluntarioek nekazaritza eta elikagaien alorrean diru sarrerak eragingo dituzten ekintzak garatu nahi dituzte, horrela eskualdearen garapenean lagunduz, ekonomia zein turismo ikuspuntuetatik. Bertako ostalaritzarako langile gaituak trebatu nahi dira turismo eskaintzaren kalitatea hobetzeko eta turismo sektorea indartzeko, diru iturri berriak sortuz eta eskualdean lana eta oparotasuna sortzen lagunduz.\nAzkenik, Fagorrek esan duenez, Intxaurrondotik Wukrora elkarteari egindako dohaintzaz gain, beste hainbat elkarterekin ere elkarlanean jarraituko du eta aurreratu dute irailean bertan gizarte ekintza berriak burutuko dituztela, batez ere sukaldaritza eta hezkuntzari loturikoak.


C Lerroa. Haur eta gazteen alorrean jarduten duten udalerriz gaindiko elkarte erakundeen antolaketa egitura mantentzeko diru laguntzak. - egoitza\nC Lerroa. Haur eta gazteen alorrean jarduten duten udalerriz gaindiko elkarte erakundeen antolaketa egitura mantentzeko diru laguntzak.\nElkarte erakundeen antolaketa egitura mantentzeko diru laguntzak.\nDiru laguntzak lortzeko aukera izango dute:\n* Haur edo/eta gazte elkarteen koordinakundeek edo federazioek, eta benetan koordinakundeak izan gabe gazteen aisialdi elkarteekin koordinazio lanak egiten dituzten elkarteek.\nEra berean, diru laguntzak lortzeko aukera izango dute gazte elkarteenak ez diren koordinakundeek, baldin eta bere lana egiteko egiaztatutako desgaitasunen bat duten pertsonak badituzte.\nBeren helburuagatik, kideen onarpen edo sarbide sistemarengatik, funtzionamenduarengatik,ibilbidearengatik edo jardunarengatik emakumeen eta gizonen arteko aukera berdintasunaren printzipioa urratzen duten pertsona fisikoek eta juridikoek ezingo dute Gipuzkoako Foru Aldundiak eman beharreko diru laguntzen onuradun izan. Diru laguntza hauetatik kanpo geratzen dira, sexua dela eta diskriminatzen duten jarduerak.\n2020ko urriaren 14a arte.\n*Aplikazio informatikoaren bidez emandako eskaera, sinadura elektronikorik, pasahitz edo elektronikoki eskaera aurkezteko baliagarri den nortasuna egiaztatzeko beste edozein egiaztapen bitartekorik aurkeztu beharko du.\n* Banku edo aurrezki erakunde batek bidalitako agiria diru laguntza jasoko duen erakundearen izenean kontu korronterik badagoela egiaztatzeko, baldin eta Kultura, Lankidetza, Gazteria eta Kirol Departamentuak daukan informazioarekin bat ez badator.\n*Jardueren memoria. Zuzendaritza organoetan emakume eta gizonen parte hartzea adierazi (kargua, kopurua, sexua, etab.). Espreski adierazi beharko da ondorengoa: euskararen erabilera sustatzeko eta genero ikuspegia txertatzeko hartutako neurriak.\n*Dagokion urtean izandako gastuen eta diru sarreren balantzea. Urte horretako gastuak izan arren laguntza justifikatu behar den unearen ondorengoak izateagatik urriaren 14an justifikatu ezin diren gastuak justifikatzeko honela egingo da: gastu horien aurreikuspena aurkeztuko da.\n*Diruz lagundutako ekintzen arabera bereizitako gastu eta diru sarreren ordainagirien zerrenda zenbatua, gertatu diren ordenan. Atxikitako ereduaren arabera (1. eredua).\nLangileri gastuei dagokienez aipatutakoaz gain, modu bereizian xehatu beharko dituzte nominari dagokion zenbatekoa, eta, erakunde ordaintzaileak Gizarte Segurantzari emandako ekarpena. Atxikitako ereduaren arabera (2. eredua).\nLangileei lankidetzan aritzeagatik ordainketa zehatzen bidez ordaindu bazaie, ordainketa-agiriaren zenbakia xehatu beharko dute.\n*Erakunde onuraduneko langileei ordaindutakoa justifikatzeko agiria, Gizarte Segurantzak igorritakoa (TC2) eta nominaren kopia.\nLankidetzan aritzeagatik langileei ordainketa zehatzen bidez ordaindu bazaie, ordainketa-agiriaren kopia dagokion hartu izanarekin aurkeztu beharko da honako datu hauek zehaztuta: izen-abizenak, langileen NAN zenbakia, IFK, erakunde ordaintzailearen izena eta helbidea, ordainketa-agiriaren data, ordainketaren kontzeptua, zenbatekoa.\nGipuzkoako haurren, nerabeen eta gazteen sustapen arlorreko dirulaguntzak. Oinarri arautzaileak eta 2020 deialdiaren onartzea, Diputatuen Kontseiluak 2020ko ekainaren 16an onartuak, eta GAOn 2020ko ekianaren 26an, 120. alean, argitaratuak.


Iruña Rock 2020 - Agenda - Nafarroa Arena\nHurrengo Martxoak 19,20 eta 21 Nafarroa Arenan musikako erreferentzia haundiak, beteranotasuna, gaur egungo rock-a, diska berrien promozioa eta proiektu musikal berriak elkartuko dira.\nLa Polla Records geldialdi berezia egingo du Nafarroa Arenan “Ni descanso, ni paz!” birarekin, Jaialdiaren laugarren edizioa irekitzeko. Antolakuntza konsideratzen du Arabarrak egotea gertaera garrantzitsua dela, gure herrialdeko eragin handienetariko talde bat bezala. Hauek 16 urte geroago eszenatokietara itzuli dira arrakasta handiarekin.\nBat etortzen da beste rock nazionalaren figura garrantzitsu batekin, El Drogas, hau baita ere eszenatokietara itzuli da aurten eta Iruña Rock-en egongo da bere lan berria aurkezteko, bostgarren album-a, Solo quiero brujas en esta noche sin compañía.\nBi talde hauek aurre egiten dute Onza-ren gaztetasunarekin, Pepo Martinez-en proiektu musikal berria, Desakato-ren abeslaria, edo Ciudad Jara, La Raiz-en abeslari eta konpositorearen talde berria, edo Bala, Boikot, Los de Marras edo Mafalda-ren lanekin.\nGuztiak bat egiten dute lehendabizi berri eman ziren taldeekin, Kase O, Su Ta Gar, Koma, Los Chikos del Maiz edo Segismundo Toxicomano, The Baboon Show nazioarteko erreferentzia taldea, Virenque edo Lendakaris Muertos talde nafarrak, Aphonnic talde sendotuta edo gazteenak adibidez The Lizards, Nativa edo Ira.\n2020ko edizioa egiterakoan kontuan hartu dira aurreko edizioko iritziak. Horrela Nafarroa Arenak musikariak nahi duten egoera musikalak ematen du, baita maintenduko dira tabernetako precio herrikoiak, janari zerbitzua food trucks-ekin baita kanpaina solidarioak\n2020 / URR / 9-11\n3 egunetarako abonoa: 70€ + kudeaketa gastuak\nDeskontuak Carnet Joven Navarra-rentzako titularrentzat\nIrufest Producciones SL


HASIERA -- -- HERRIKO SAREA -- -- Irakurle taldea\n# ataunipuinen txokoa abian da\nNoiz sortua: Azteazkena, 18 Urria 2017 15:35\nBadator Ataungo XII. Liburu eta Disko Azoka!!!\nAurtengoan abenduaren 15-16-17 asteburuan izango dugu gure txokoa San Martinen, Herri Antzokian, eta aurrerago zehaztuko dizuegu azokaren programazio osoa.\nBitartean, zergatik ez diogu ekiten #ataunipuinak saioei lehengo urtean bezala??\nBeraz, eman diezaiogun sorkuntzari hasiera!!\nKategoria: HERRIKO SAREA / Irakurle taldea\nBADATOR XII. LIBURU ETA DISKO AZOKA\nNoiz sortua: Azteazkena, 18 Urria 2017 15:30\nJada hamabigarren urtez ospatuko dugu aurtengo honetan Liburu eta Disko Azoka Ataunen, aurten San Martinen, Herri Antzokian izango duelarik bere txokoa, eta abenduaren 15-16-17 asteburuan burutuko da. Ostiral arratsaldean hasi, larunbatean egun guztian eta igande eguerdiraino izango dugu zabalik\nUrtero bezala, Ataungo Udalari esker erosleak %15eko deskontuaz erosketak egiteko aukera izango du.\nNoiz sortua: Azteazkena, 21 Urria 2015 12:59\n"10. urtea da jada aurtengoa buru belarri gabiltzana Liburu eta Disko azoka antolatzen. Abenduaren 11,12 eta 13an izangoda San Gregorioko Elkargunean. Honen harira, urtero bezala, herritar guztien ekarpenak jasotzea gustatuko litzaiguke. Aurrerago emango dugu elkartzeko informazio gehiago. Animatu, zure zain gaude! Irakurle Taldea"


Ikurriñak 126 urte bete ditu gaur - Mugalari KulturaMugalari Kultura\nIkurriñak 126 urte bete ditu gaur\nTestua · Sabino Arana Fundazioa\nLuis eta Sabino Arana Goiri anaiek asmatu zuten Bizkaiko bandera izan zedin, baina XX. mendearen hasieran, lurraldeko izaera galtzen joan zen eta euskaldun guztien ikur bilakatu zen.\n© Sabino Arana Fundazioa\nIkurriñak 126 urte bete ditu gaur. 1894ko uztailaren 14an, arratsaldeko 6etan, lehen aldiz jaso zen, euskal abertzaletasunaren lehen establezimenduaren inaugurazio-ekitaldiaren kariaz. Establezimendu hura Euskeldun Batzokija izan zen, Bilboko Zazpikaleetako Posta kaleko 34. zenbakian zegoen eraikinaren bigarren solairuan, Areatzako kantoian.\nZiriako Iturri Urlezagak jaso zuen ikurriña, artean, Euskeldun Batzokija zabaldu berriaren 94 sortzaileetatik bazkiderik zaharrena zelako, 50 urte zituela. Batzoki hartako zuzendaritza batzordea hurrengo egunean eratu zen, Begoñako basilikan izandako meza baten ostean.\nLuis eta Sabino Arana Goiri anaiak izan ziren ikurriñaren sortzaileak, baina, hasiera batean, Bizkaiko ikurtzat (bizkaitarra) hartu zuten, eta Bizkaiko armarriaren osagai nagusiak ikur berrian islatu nahi izan zituzten.\nAlabaina, denboraren poderioz, ikurriñak sortzaileen asmoa gainditu zuen eta, azkenean, Euskal Herriak hartu zuen aberriaren ikurtzat. Hamaika aldiz jaso eta astindu dute haren aldekoek; etsaiek, berriz, ahal izan duten guztietan beheratu eta mendean hartu. Gudarien batailoien aurrealdean joan da, gure umeak gerratik onik ateratzen lagundu zuten ontzietan jarri da, debekatu eta ezkutatu dute, batzuek eraso egin eta beste batzuek babestu…\nMakina bat aldiz ehundu dute, edo erresistentziaren erakusgarri gisa marraztu eta margotu. Eta askotan, buruan irudikatu, beste aukerarik ez zegoenean. Sarritan, maitatu, ikurriñak irudikatzen duen askatasuna eta aberria legez.\nIkurriñaren lehen agerraldiaren 120. urteurrena izan zela eta, Luis de Gezalak 2014an Deia egunkarian argitaratu zuen erreportajean aurki daiteke euskal aberriaren ikur horri buruzko informazio gehiago.\nEtiquetas: Sabino Arana Fundazioa